ΤΟ ΔΙΟΙΚΗΤΙΚΟ ΠΡΩΤΟΔΙΚΕΙΟ ΑΘΗΝΩΝ
ΤΜΗΜΑ 29ο ΤΡΙΜΕΛΕΣ
Συνεδρίασε δημόσια στο ακροατήριό του στις 15 Ιανουαρίου 2026, με την εξής σύνθεση: ……….. ……….., Πρόεδρο Πρωτοδικών Δ.Δ., ……….. ……….., Πρωτοδίκη Δ.Δ., ……….. ……….., Πρόεδρο Δ.Δ. (εισηγητής) και Γραμματέα την ……….. ……….., δικαστική υπάλληλο, για να δικάσει την αγωγή, με ημερομηνία κατάθεσης στο Διοικητικό Πρωτοδικείο Πειραιά 31.01.2020 και περιέλευσης στο Διοικητικό Πρωτοδικείο Αθήνας 12.01.2022, των: 1) ……….. ……….. του ……….., κατοίκου ……….. ……….., 2) ………..  ………..  του ……….., κατοίκου ………..……….., 3) ……….. ……….. του ……….., κατοίκου ……….. ……….. και 4) ……….. ……….. του ……….., κατοίκου ……….. , οι οποίοι δεν εμφανίσθηκαν στο ακροατήριο, αλλά λογίζεται ότι παραστάθηκαν οι μεν πρώτη, δεύτερος και τέταρτη με τις από 14.01.2026 κατατεθείσες δηλώσεις, κατ' άρθρο 133 παρ. 2 του Κώδικα Διοικητικής Δικονομίας, των δικηγόρων τους Σοφίας Καπίρη και Ηλία Νικολακάκου, τους οποίους νομιμοποίησαν με ιδιωτικά έγγραφα (εξουσιοδοτήσεις), που φέρουν το γνήσιο της υπογραφής τους από δημόσια αρχή, ο δε τρίτος με την από 14.01.2026 κατατεθείσα δήλωση, κατ' άρθρο 133 παρ. 2 του Κώδικα Διοικητικής Δικονομίας, της δικηγόρου του Σοφίας Καπίρη, την οποία, ομοίως, νομιμοποίησε με ιδιωτικό έγγραφο (εξουσιοδότηση), που φέρει το γνήσιο της υπογραφής του από δημόσια αρχή, κατά του ……….. ……….., όπως νόμιμα εκπροσωπείται από τον ……….. ……….., ο οποίος δεν εμφανίσθηκε στο ακροατήριο, αλλά λογίζεται ότι παραστάθηκε με την από 23.12.2025 κατατεθείσα δήλωση, κατ' άρθρο 133 παρ. 2 του Κώδικα Διοικητικής Δικονομίας, της Δικαστικής Πληρεξουσίας του Νομικού Συμβουλίου του Κράτους (Ν.Σ.Κ.), ………..  ………... 
Μετά τη δημόσια συνεδρίαση το Δικαστήριο συνήλθε σε διάσκεψη. 

Αφού μελέτησε τη δικογραφία
Σκέφθηκε κατά το Νόμο
1. Επειδή, με την κρινόμενη αγωγή, η οποία παραπέμφθηκε προς εκδίκαση στο παρόν Δικαστήριο, ως κατά τόπον αρμόδιο, κατόπιν της 2571/2021 απόφασης του Διοικητικού Πρωτοδικείου Πειραιά (Τμήμα 11ο Τριμελές), και η οποία νομίμως επανεισάγεται προς συζήτηση μετά την 900/2025 απόφαση του Δικαστηρίου τούτου, ζητείται, με βάση τις διατάξεις του άρθρου 105 του Εισαγωγικού Νόμου του Αστικού Κώδικα (π.δ. 456/1984, Α ́ 164, Εισ.Ν.Α.Κ.), να αναγνωρισθεί, μετά την τροπή του αιτήματος από καταψηφιστικό σε έντοκο αναγνωριστικό με το από 21.02.2024 νομίμως κατατεθέν υπόμνημα, η υποχρέωση του εναγόμενου Ελληνικού Δημοσίου, με απόφαση που θα κηρυχθεί προσωρινώς εκτελεστή, να καταβάλει, με τον νόμιμο τόκο από την επίδοση της αγωγής έως την πλήρη και ολοσχερή εξόφληση: α) στην πρώτη των εναγόντων τα ποσά (i) των 79.950,00 ευρώ, ως χρηματική ικανοποίηση λόγω ψυχικής οδύνης, κατ' άρθρο 932 του Αστικού Κώδικα (π.δ. 456/1984, Α ́ 164, Α.Κ.), (ii) των 137.720,00 ευρώ ως αποζημίωση, κατ' άρθρο 928 εδ. β ́ του Α.Κ. και (iii) των 1.000,00 ευρώ ως αποζημίωση για έξοδα κηδείας, κατ' άρθρο 928 εδ. α ́ του Α.Κ., β) στον δεύτερο των εναγόντων τα ποσά (i) των 99.950,00 ευρώ, ως χρηματική ικανοποίηση λόγω ψυχικής οδύνης και (ii) των 29.010,00 ευρώ ως αποζημίωση κατ' άρθρο 928 εδ. β' του Α.Κ., γ) στον τρίτο των εναγόντων το ποσό των 59.950,00 ευρώ ως χρηματική ικανοποίηση λόγω ψυχικής οδύνης και δ) στην τέταρτη των εναγόντων το ποσό των 99.950,00 ευρώ ως χρηματική ικανοποίηση λόγω ψυχικής οδύνης. Τα ανωτέρω ποσά ζητούν οι ενάγοντες, λόγω του θανάτου του συγγενούς τους, ……………………του …………, ο οποίος επήλθε στις 14.03.2015 εντός του Νοσοκομείου Κρατουμένων Κορυδαλλού και οφειλόταν, κατά τους ισχυρισμούς τους, σε παράνομες πράξεις και παραλείψεις ιατρού του εν λόγω θεραπευτικού καταστήματος. 
2. Επειδή, στο άρθρο 105 του Εισ.Ν.Α.Κ. ορίζεται ότι: «Για παράνομες πράξεις ή παραλείψεις των οργάνων του δημοσίου κατά την άσκηση της δημόσιας εξουσίας που τους έχει ανατεθεί, το δημόσιο ενέχεται σε αποζημίωση, εκτός αν η πράξη ή η παράλειψη έγινε κατά παράβαση διάταξης, που υπάρχει για χάρη του γενικού συμφέροντος ...». Εξάλλου, στο άρθρο 932 του Α.Κ. ορίζεται ότι: «Σε περίπτωση αδικοπραξίας ανεξάρτητα κι από την αποζημίωση για την περιουσιακή ζημία, το δικαστήριο μπορεί να επιδικάσει εύλογη κατά την κρίση του χρηματική ικανοποίηση λόγω ηθικής βλάβης. Σε περίπτωση θανάτωσης προσώπου η χρηματική αυτή ικανοποίηση μπορεί να επιδικαστεί στην οικογένεια του θύματος λόγω ψυχικής οδύνης». Κατά την έννοια των ανωτέρω διατάξεων, ευθύνη του Δημοσίου προς αποζημίωση γεννάται όχι μόνον από την έκδοση μη νόμιμης εκτελεστής διοικητικής πράξης ή από τη μη νόμιμη παράλειψη έκδοσης τέτοιας πράξης αλλά και από μη νόμιμες υλικές ενέργειες των οργάνων του Δημοσίου ή από παραλείψεις οφειλόμενων νόμιμων υλικών ενεργειών αυτών, εφόσον οι υλικές αυτές ενέργειες ή παραλείψεις συνάπτονται με την οργάνωση και λειτουργία των δημοσίων υπηρεσιών. Εξάλλου, υπάρχει ευθύνη του Δημοσίου, τηρουμένων και των λοιπών προϋποθέσεων του νόμου, όχι μόνον όταν με πράξη ή παράλειψη οργάνου του Δημοσίου παραβιάζεται συγκεκριμένη διάταξη νόμου, αλλά και όταν παραλείπονται τα ιδιαίτερα καθήκοντα και υποχρεώσεις, που προσιδιάζουν στη συγκεκριμένη υπηρεσία και προσδιορίζονται από την κειμένη εν γένει νομοθεσία, τα διδάγματα της κοινής πείρας και τις αρχές της καλής πίστης (BA. ETE 1164/2020, 1581/2018, 2839, 1414/2017, 3793, 3041, 2429, 523/2014, 150/2013 7μ, 4133/2011 7μ., 1810, 1398, 1184/2013). Ο κατά τα ανωτέρω παράνομος χαρακτήρας της ζημιογόνου πράξης, παράλειψης ή υλικής ενέργειας αρκεί για να στοιχειοθετηθεί ευθύνη του Δημοσίου, χωρίς να απαιτείται και η διαπίστωση πταίσματος του οργάνου του (βλ. ΣτΕ 1164/2020, 523, 2429/2014). Απαραίτητη, πάντως, προϋπόθεση για την επιδίκαση αποζημίωσης είναι, μεταξύ άλλων, η ύπαρξη αιτιώδους συνδέσμου μεταξύ της παράνομης πράξης ή παράλειψης ή υλικής ενέργειας ή παράλειψης υλικής ενέργειας του δημόσιου οργάνου και της ζημίας που επήλθε. Αιτιώδης, δε, σύνδεσμος υπάρχει όταν, κατά τα διδάγματα της κοινής πείρας, η πράξη ή η παράλειψη είναι επαρκώς ικανή (πρόσφορη) και μπορεί αντικειμενικά, κατά τη συνήθη και κανονική πορεία των πραγμάτων και χωρίς τη μεσολάβηση άλλου περιστατικού, να επιφέρει τη ζημία και την επέφερε στη συγκεκριμένη περίπτωση (βλ. ΣτΕ 82/2023, 622/2022, 425/2021, 300/2020, 4410/2015, 2429/2014, 1184/2013, 332/2009 7μ.). Οι ως άνω προϋποθέσεις της ευθύνης προς αποζημίωση πρέπει να συντρέχουν σωρευτικώς (ΣτΕ 1828/2010, πρβλ. ΣτΕ 322/2009 κ.ά.). Όταν συντρέχουν οι ανωτέρω προϋποθέσεις, το Δημόσιο υποχρεούται να αποκαταστήσει κάθε θετική ή αποθετική ζημία, τα δε δικαστήρια της ουσίας μπορούν, επιπλέον, να επιδικάσουν σε βάρος του χρηματική ικανοποίηση λόγω ηθικής βλάβης ή ψυχικής οδύνης, κατ' εφαρμογή του άρθρου 932 του Α.Κ. (ΣτΕ 3041/2014, 4989, 3736/2012). Ειδικότερα, σε περίπτωση θανάτωσης προσώπου από αδικοπραξία, το δικαστήριο μπορεί να επιδικάσει στην οικογένεια του θύματος εύλογη κατά την κρίση του χρηματική ικανοποίηση λόγω ψυχικής οδύνης, δηλαδή χρηματική ικανοποίηση ανάλογη με τις περιστάσεις της συγκεκριμένης περίπτωσης. Η χρηματική ικανοποίηση λόγω ψυχικής οδύνης αποσκοπεί στην ηθική παρηγοριά και την ψυχική ανακούφιση των μελών της οικογενείας του θανόντος, όσο αυτό είναι δυνατόν, από τον ψυχικό πόνο που δοκιμάζουν κατά τον χρόνο του θανάτου του (ΣτΕ 3539/2015, 2100/2006). Με τη διάταξη του άρθρου 932 εδάφιο γ ́ του Α.Κ. δεν ορίζεται ευθέως ο κύκλος των προσώπων που μπορούν να ζητήσουν χρηματική ικανοποίηση. Κατά την έννοια, όμως, της διάταξης αυτής, στην οικογένεια του θύματος περιλαμβάνονται οι εγγύτεροι και στενώς συνδεόμενοι με τον θανόντα συγγενείς που δοκιμάσθηκαν ψυχικά από την απώλειά του και προς ανακούφιση του πόνου των οποίων στοχεύει η εν λόγω διάταξη (βλ. ΣτΕ 2951/2020, 3552, 3329/2014, 1405/2013, 2986/2009). Για τον υπολογισμό του ύψους της χρηματικής ικανοποίησης λόγω ψυχικής οδύνης, το δικαστήριο λαμβάνει υπόψη, μεταξύ άλλων, τις συνθήκες υπό τις οποίες επήλθε ο θάνατος και το βαθμό της ψυχικής συγκίνησης που ο θάνατος αυτός προκάλεσε στα συγκεκριμένα μέλη της οικογένειας του θανόντος, αναλόγως της ηλικίας τους, της προσωπικότητάς τους, της στενότητας των οικογενειακών και διαπροσωπικών δεσμών κ.λπ. (ΣτΕ 15/2018, 3329/2014, 1405/2013). Εξάλλου, κατά την έννοια των διατάξεων των άρθρων 928 και 930 του Α.Κ., το Ελληνικό Δημόσιο υποχρεούται, εφόσον συντρέχουν οι προϋποθέσεις θεμελίωσης της αστικής του ευθύνης, να αποζημιώσει εκείνον που είχε αξίωση διατροφής έναντι προσώπου που θανατώθηκε εξαιτίας παράνομων πράξεων ή παραλείψεων των οργάνων του. Η εν λόγω αξίωση αποζημίωσης, σκοπούσα να αποκαταστήσει το δικαιούχο της διατροφής, ώστε ο τελευταίος να επανέλθει στη θέση που θα βρισκόταν αν δεν θανατωνόταν ο υπόχρεος να τον διατρέφει, περιλαμβάνει ό,τι και για όσο χρόνο θα όφειλε να καταβάλει ο θανατωθείς στο δικαιούχο της διατροφής. Στους ανωτέρω δικαιούχους περιλαμβάνεται η σύζυγος και τα τέκνα του θανόντος, ως προς τα πρόσωπα, δε, αυτά η απορρέουσα από τη διάταξη του άρθρου 928 του Α.Κ. εδ. β ́ αξίωση αποζημίωσης έχει άμεση σχέση με την εκ του νόμου αξίωση διατροφής, διότι τόσο η γένεση του δικαιώματός τους προς αποζημίωση όσο και το οφειλόμενο ποσό προσδιορίζονται από τις γενικές διατάξεις του Α.Κ. για τη διατροφή ανιόντων, κατιόντων ή συζύγων (άρθρα 1389 επ., 1442 επ., 1485 επ. του Α.Κ., βλ. ΣτΕ 1202/2022, 1578/2018, 1085/2016 7μ.). 
3. Επειδή, ακολούθως, ο ν. 3418/2005 (Α ́ 287), με τίτλο «Κώδικας Ιατρικής Δεοντολογίας», ορίζει στο άρθρο 1 ότι: «1. Ιατρική πράξη είναι εκείνη που έχει ως σκοπό τη με οποιαδήποτε επιστημονική μέθοδο πρόληψη, διάγνωση, θεραπεία και αποκατάσταση της υγείας του ανθρώπου. 2. Ως ιατρικές πράξεις θεωρούνται και εκείνες οι οποίες έχουν ερευνητικό χαρακτήρα, εφόσον αποσκοπούν οπωσδήποτε στην ακριβέστερη διάγνωση, στην αποκατάσταση ή και τη βελτίωση της υγείας των ανθρώπων και στην προαγωγή της επιστήμης. 3. Στην έννοια της ιατρικής πράξης περιλαμβάνονται και η συνταγογράφηση, η εντολή για διενέργεια πάσης φύσεως παρακλινικών εξετάσεων, η έκδοση ιατρικών πιστοποιητικών και βεβαιώσεων και η γενική συμβουλευτική υποστήριξη του ασθενή. 4. 5. Οι διατάξεις του παρόντος εφαρμόζονται κατά την άσκηση του ιατρικού επαγγέλματος και την παροχή υπηρεσιών πρωτοβάθμιας, δευτεροβάθμιας ή τριτοβάθμια φροντίδας υγείας στον δημόσιο ή ιδιωτικό τομέα και ανεξάρτητα από τον τρόπο ή τη μορφή άσκησης του ιατρικού επαγγέλματος, ατομικά, ομαδικά ή με τη μορφή ιατρικής εταιρείας, ως ελεύθερο επάγγελμα ή όχι», στο άρθρο 2 ότι: «1. Η άσκηση της ιατρικής είναι λειτούργημα που αποσκοπεί στη διατήρηση, βελτίωση και αποκατάσταση της σωματικής, πνευματικής και ψυχικής υγείας του ανθρώπου, καθώς και στην ανακούφισή του από τον πόνο. 2. Ο ιατρός τηρεί τον όρκο του Ιπποκράτη, ασκεί το έργο του σύμφωνα με την ισχύουσα νομοθεσία και πρέπει, κατά την άσκηση του επαγγέλματός του, να αποφεύγει κάθε πράξη ή παράλειψη η οποία μπορεί να βλάψει την τιμή και την αξιοπρέπεια του ιατρού και να κλονίσει την πίστη του κοινού προς το ιατρικό επάγγελμα. 3. Το ιατρικό λειτούργημα ασκείται σύμφωνα με τους γενικά αποδεκτούς και ισχύοντες κανόνες της ιατρικής επιστήμης. Διέπεται από απόλυτο σεβασμό στην ανθρώπινη ζωή και την ανθρώπινη αξιοπρέπεια ... 4. . 5. ... 6. ..» και στο άρθρο 3 ότι: «1. ... 2. Ο ιατρός ενεργεί με βάση: α) την εκπαίδευση που του έχει παρασχεθεί κατά τη διάρκεια των προπτυχιακών του σπουδών, την άσκησή του για την απόκτηση τίτλου ιατρικής ειδικότητας και τη συνεχιζόμενη ιατρική του εκπαίδευση, β) την πείρα και τις δεξιότητες που αποκτά κατά την άσκηση της ιατρικής και γ) τους κανόνες της τεκμηριωμένης και βασισμένης σε ενδείξεις ιατρικής επιστήμης. 3. Ο ιατρός, κατά την άσκηση της ιατρικής, ενεργεί με πλήρη ελευθερία, στο πλαίσιο των γενικά αποδεκτών κανόνων και μεθόδων της ιατρικής επιστήμης, όπως αυτοί διαμορφώνονται με βάση τα αποτελέσματα της εφαρμοσμένης σύγχρονης επιστημονικής έρευνας. Έχει δικαίωμα για επιλογή μεθόδου θεραπείας, την οποία κρίνει ότι υπερτερεί σημαντικά έναντι άλλης, για τον συγκεκριμένο ασθενή, με βάση τους σύγχρονους κανόνες της ιατρικής επιστήμης, και παραλείπει τη χρήση μεθόδων που δεν έχουν επαρκή επιστημονική τεκμηρίωση. 4. ...». 
4. Επειδή, από τον συνδυασμό των διατάξεων που προπαρατέθηκαν, συνάγεται ότι, εφόσον συντρέχουν και οι λοιπές προϋποθέσεις, δύναται να θεμελιωθεί ευθύνη του Δημοσίου προς αποζημίωση, κατ' άρθρο 105 του Εισ.Ν.Α.Κ. για τη ζημία που υπέστη ασθενής από κάθε αμέλεια του ιατρικού προσωπικού αυτού, ακόμη και ελαφρά, αν το όργανό του, κατά την εκτέλεση των ιατρικών του καθηκόντων, παρέβη την υποχρέωσή του να ενεργήσει σύμφωνα με τις θεμελιώδεις αρχές και τους κοινώς αναγνωρισμένους κανόνες της ιατρικής επιστήμης και της επαγγελματικής πείρας που έχει αποκτήσει, επιδεικνύοντας τη δέουσα επιμέλεια, δηλαδή αυτή που αναμένεται από τον μέσο εκπρόσωπο του κύκλου του, με αποτέλεσμα την εκ μέρους του εσφαλμένη ή, εν γένει, πλημμελή διάγνωση ή θεραπευτική αγωγή και την ελλιπή ιατρική παρακολούθηση του ασθενούς και, κατ' επέκταση, τη μη ενδεδειγμένη αντιμετώπιση του ιατρικού περιστατικού και τη μη αποτροπή προσβολών ή κινδύνων κατά της σωματικής ακεραιότητας, της υγείας ή της ζωής του τελευταίου (πρβλ. ΣτΕ 622/2022, 2447, 675/2021, 1594, 582/2020 κ.ά.). Στην περίπτωση αυτή, το Δημόσιο ευθύνεται αναλόγως και για καταβολή χρηματικής ικανοποίησης λόγω ψυχικής οδύνης των μελών της οικογένειας του αποβιώσαντος ασθενούς, κατά τους όρους του άρθρου 932 του Α.Κ. (ΣτΕ 622/2022, 609/2020, 2091/2017 κ.ά.). Εξάλλου, από τις ίδιες ως άνω διατάξεις, συνάγεται ότι συνιστούν γενικώς παραδεδεγμένους κανόνες της ιατρικής επιστήμης, μεταξύ άλλων, η λήψη πλήρους ιστορικού του ασθενούς από τον θεράποντα ιατρό, η διενέργεια όλων των αναγκαίων ιατρικών εξετάσεων μέχρι να καταστεί εφικτή η εκ μέρους του τεκμηριωμένη και σαφής διάγνωση, καθώς και η παραπομπή του ασθενούς σε ιατρούς άλλων ειδικοτήτων, η συμβολή των οποίων είναι αναγκαία με βάση τις εκάστοτε αντικειμενικές συνθήκες του υπό διερεύνηση ιατρικού περιστατικού. Εξάλλου, ως αντικειμενικές συνθήκες κάθε ιατρικού περιστατικού νοούνται, ιδίως, τα ευρήματα και συμπτώματα του ασθενούς, τα οποία, κατόπιν συνθετικής και δημιουργικής αξιοποίησής τους από τον θεράποντα ιατρό, κατά τους κανόνες της ιατρικής επιστήμης, καθορίζουν τις κατευθύνσεις της ιατρικής έρευνας στη συγκεκριμένη περίπτωση (βλ. ΣτΕ 1594/2020, σκ. 9). 
5. Επειδή, περαιτέρω, στο άρθρο 1 του κυρωθέντος με το άρθρο πρώτο του ν. 2776/1999 (Α ́ 291) Σωφρονιστικού Κώδικα, όπως το άρθρο αυτό ίσχυε πριν την τροποποίησή του με το άρθρο 3 του ν. 4985/2022 (Α ́ 203), ορίζονται τα εξής: «1. Οι κανόνες που ακολουθούν ρυθμίζουν τους όρους και τις συνθήκες εκτέλεσης ποινών και μέτρων ασφαλείας κατά της ελευθερίας, σύμφωνα με το Σύνταγμα, τις διεθνείς συμβάσεις, τους νόμους και τις κανονιστικές πράξεις που εκδίδονται κατ' εξουσιοδότησή τους. 2. Κρατούμενοι θεωρούνται άτομα που εκτίουν ποινές κατά της ελευθερίας, ..., καθώς και οι υπόδικοι και όσοι κρατούνται κατά τα άρθρα 16 και 17 του παρόντος. 3. Όπου γίνεται λόγος για λόγος για «μεταχείριση των κρατουμένων» νοείται η υπαγωγή τους στους κανόνες του παρόντος», στο άρθρο 2 ότι: «1. Κατά τη μεταχείριση των κρατουμένων διασφαλίζεται ο σεβασμός της ανθρώπινης αξιοπρέπειας, ενισχύεται ο αυτοσεβασμός και η συναίσθηση της κοινωνικής τους ευθύνης. 2. ...», στο άρθρο 4 ότι: «1. Κατά την εκτέλεση της ποινής δεν περιορίζεται κανένα άλλο ατομικό δικαίωμα των κρατουμένων εκτός από το δικαίωμα στην προσωπική ελευθερία. 2....», στο άρθρο 18 παρ. 3 ότι: «Κάθε κατάστημα κράτησης διέπεται από εσωτερικό κανονισμό λειτουργίας, ο οποίος καταρτίζεται σύμφωνα με τη διάταξη του άρθρου 8 παράγραφος 3β του παρόντος», στο άρθρο 19, όπως συμπληρώθηκε με την παρ. 14 του άρθρου 14 του ν. 3038/2002 (Α ́ 180), ότι: «1. Τα 4. Τα καταστήματα κράτησης διακρίνονται σε: α) γενικά, β) ειδικά και γ) Θεραπευτικά Θεραπευτικά καταστήματα διακρίνονται σε γενικό νοσοκομεία, σε θεραπευτήρια για ψυχασθενείς και σε καταστήματα για τοξικομανείς», στο άρθρο 27 ότι: «1. Η διεύθυνση εξασφαλίζει στους κρατουμένους ιατρική και φαρμακευτική περίθαλψη επιπέδου ανάλογου με αυτό του λοιπού πληθυσμού. 2. Κάθε κρατούμενος εξετάζεται από τον ιατρό του καταστήματος κατά την εισαγωγή του και εφεξής ανά εξάμηνο, μπορεί δε οποτεδήποτε να ζητήσει να εξεταστεί από τον ιατρό του καταστήματος ή και από ιατρό της επιλογής του ...», στο άρθρο 28, όπως ίσχυε πριν την τροποποίησή του με το άρθρο 29 του ν. 4985/2022, ότι: «1. Για κάθε κρατούμενο τηρείται Ατομικό Δελτίο (κάρτα) υγείας, στο οποίο καταχωρίζονται στοιχεία ιατρικού ενδιαφέροντος, όπως ο χρόνος διενέργειας κάθε ιατρικής εξέτασης, η σχετική διάγνωση, η θεραπευτική αγωγή που συστήθηκε, καθώς και το ονοματεπώνυμο, η ειδικότητα και η υπογραφή του ιατρού που εξέτασε τον κρατούμενο. Το δελτίο αυτό φυλάσσεται στο αρχείο του ιατρείου και συνοδεύει τον κρατούμενο σε κάθε μεταγωγή του. 2. Σε κάθε κατάστημα τηρείται μητρώο ιατρικών εξετάσεων κρατουμένων στο οποίο αναγράφονται ο χρόνος εξέτασης, η αγωγή που συστήθηκε και τα χορηγούμενα φάρμακα. 3. ...», στο άρθρο 30, όπως ίσχυε μετά την τροποποίησή του με το άρθρο 21 παρ. 2 του ν. 3772/2009 (Α ́ 112), ότι: «1. Κρατούμενοι οι οποίοι ασθενούν κατά τη διάρκεια της κράτησής τους, καθώς και εκείνοι οι οποίοι παρουσιάζουν έντονα προβλήματα ψυχικής υγείας εισάγονται στο αναρρωτήριο του καταστήματος ή περιορίζονται σε ειδικό τμήμα. Εφόσον το επιβάλλει η κατάστασή τους, εισάγονται σε ειδικό κατά περίπτωση θεραπευτικό κατάστημα κράτησης, όπου υποβάλλονται σε αναγκαία μέτρα νοσηλείας ή θεραπευτικά προγράμματα. Η παραμονή του κρατουμένου στο αναρρωτήριο δεν μπορεί να υπερβαίνει τον ένα μήνα. 2. Κρατούμενοι ασθενείς, των οποίων η νοσηλεία δεν είναι δυνατή στα αναρρωτήριο των αντίστοιχων καταστημάτων κράτησης ή στα ειδικά θεραπευτικά καταστήματα κράτησης, παραπέμπονται κατά περίπτωση είτε στα γενικά νοσοκομεία του άρθρου 19 παράγραφος 4 του παρόντος είτε σε δημόσια, δημοτικά, κοινοτικά θεραπευτήρια ή θεραπευτήρια Ν.Π.Δ.Δ., τα οποία υποχρεούνται να τους παρέχουν πλήρη νοσηλευτική και φαρμακευτική περίθαλψη. 3. ...». Εξάλλου, κατ' εξουσιοδότηση των άρθρων 8 παρ. 3 β ́ και 10 παρ. 5 του Σωφρονιστικού Κώδικα, εκδόθηκε η υπ' αριθμ. 58819/07.04.2003 απόφαση του Υπουργού Δικαιοσύνης «Εσωτερικός Κανονισμός Λειτουργίας Γενικών Καταστημάτων Κράτησης τύπου Α ́ και Β ́» (Β ́ 463), με την οποία ρυθμίστηκαν λεπτομερώς ζητήματα εποπτείας και λειτουργίας των καταστημάτων κράτησης, οι διαδικασίες που ακολουθούνται κατά τη μεταχείριση των κρατουμένων, τα δικαιώματα και οι υποχρεώσεις των κρατουμένων, καθώς και τα καθήκοντα του προσωπικού του καταστήματος κράτησης. Ειδικότερα, στην παράγραφο 1 του άρθρου 3 της ως άνω απόφασης ορίζεται ότι: «Το κατάστημα κράτησης λειτουργεί καθημερινά σε εικοσιτετράωρη βάση ως προς το έργο του τμήματος φύλαξης και την παροχή υγειονομικών υπηρεσιών προς τους κρατουμένους. ...», στο άρθρο 16 ότι: «Εξασφαλίζεται στους κρατούμενους ιατρική και φαρμακευτική περίθαλψη επιπέδου ανάλογου με αυτό του λοιπού πληθυσμού, από υγειονομικό προσωπικό, ιατρούς και νοσηλευτές, όπως προβλέπεται στα άρθρα 44-49 του παρόντος», στο άρθρο 31 ότι: «Κατά την εκτέλεση της ποινής ή την για οποιοδήποτε άλλο λόγο εισαγωγή και παραμονή των κρατουμένων στο κατάστημα, δεν περιορίζεται κανένα άλλο ατομικό δικαίωμα αυτών εκτός από το δικαίωμα στην προσωπική ελευθερία. Ειδικότερα οι κρατούμενοι δικαιούνται: 8) Να απολαμβάνουν ιατρικής και φαρμακευτικής περίθαλψης ανάλογου επιπέδου με αυτό του λοιπού πληθυσμού. 9) Να εξετάζονται από τον ιατρό του καταστήματος κατά την εισαγωγή τους και στη συνέχεια ανά εξάμηνο ή όποτε το ζητήσουν. 10) ... 13) Να παραπέμπονται για νοσηλεία σε θεραπευτικό κατάστημα κρατουμένων ή σε δημόσιο, δημοτικό, κοινοτικό ή άλλο θεραπευτήριο, αν δεν είναι δυνατή η νοσηλεία τους στο κατάστημα όπου κρατούνται, 14) ... 16) Να εισάγονται σε ειδικό τμήμα νοσηλείας του καταστήματος κράτησης ή σε θεραπευτικό κατάστημα κράτησης, αν ασθενήσουν ή παρουσιάσουν έντονα προβλήματα ψυχικής υγείας. 17) ...», στο άρθρο 44 ότι: «Το ιατρικό και νοσηλευτικό προσωπικό κατά την παροχή των υπηρεσιών του προς τους κρατουμένους πράττει καθετί που επιβάλλεται από τα σύγχρονα επιστημονικά και επαγγελματικά δεδομένα, τις αρχές της ηθικής και της δεοντολογίας, τις διατάξεις του Σωφρονιστικού Κώδικα και του παρόντος κανονισμού και τις διατάξεις που αφορούν την άσκηση του ιατρικού και του νοσηλευτικού επαγγέλματος. Ειδικότερα το υγειονομικό προσωπικό: 1) ... 4) Φροντίζει τον ασθενή κρατούμενο με τη δημιουργία του κατάλληλου θεραπευτικού περιβάλλοντος, ώστε ο ασθενής να απολαμβάνει την καλύτερη δυνατή σωματική, ψυχική και πνευματική υγεία», στο άρθρο 45 ότι: «Ο ιατρός του καταστήματος εξετάζει κλινικά και προγραμματίζει τον εργαστηριακό έλεγχο τον οποίο κρίνει απαραίτητο για κάθε νεοεισαγόμενο κρατούμενο το αργότερο την επόμενη ημέρα από την εισαγωγή του στο κατάστημα. Ειδικότερα, ο ιατρός: 1) Εξετάζει καθημερινά τους ασθενείς κρατουμένους οι οποίοι το ζητούν καθώς και κάθε έκτακτο περιστατικό και γενικά προβαίνει στις απαιτούμενες ενέργειες, σύμφωνα με τις ισχύουσες διατάξεις. 2) Καθορίζει τη θεραπευτική, διαιτητική και φαρμακευτική αγωγή και ελέγχει την ακριβή τήρησή της. 7) Γνωματεύει για την εισαγωγή των ασθενών κρατουμένων στο αναρρωτήριο του καταστήματος κράτησης, στο τοπικό νοσοκομείο ή στο νοσοκομείο κρατουμένων, εκτάκτως ή προγραμματισμένα. ... » και στο άρθρο 48 ότι: «Καθήκοντα προϊσταμένου νοσηλευτικού προσωπικού. Ο προϊστάμενος νοσηλευτικού ή ο αρχαιότερος νοσηλευτής εποπτεύει του νοσηλευτικού προσωπικού για τη σωστή εκτέλεση των καθηκόντων του. Ειδικότερα, ο προϊστάμενος νοσηλευτικού ή ο αρχαιότερος νοσηλευτής: 1) 2) Φροντίζει για την αρχειοθέτηση όλων των βιβλίων και δελτίων του ιατρείου. Τα βιβλία αυτά είναι: α. το βιβλίο ημερήσιας αναφοράς νοσηλευτών, β. τα βιβλία ιατρών κατά ειδικότητα (καρδιολόγου, παθολόγου, ψυχιάτρου, οδοντιάτρου κ.λπ.) στα οποία οι ιατροί αναγράφουν την κλινική εξέταση του ασθενούς, τη διάγνωση και τη φαρμακευτική ή άλλη αγωγή, γ. ο ατομικός ιατρικός φάκελος ή δελτίο υγείας κρατουμένου, που τον ακολουθεί σε κάθε μετακίνησή του στο δελτίο αυτό αναγράφονται οι ασθένειες που έχουν διαγνωσθεί, τα φάρμακα που έχουν χορηγηθεί, οι εμβολιασμοί που έχουν πραγματοποιηθεί, οι εργαστηριακοί έλεγχοι που έχουν διενεργηθεί και γενικά ό,τι σχετίζεται με την υγεία του κρατουμένου, η. το βιβλίο ιατρικών συμβάντων στο βιβλίο αυτό καταγράφεται κάθε έκτακτο περιστατικό σχετικό με την υγεία ή και το θάνατο των κρατουμένων, ... ι. το βιβλίο εισερχομένων εξερχόμενων φαρμάκων, ..., ια. το βιβλίο δοσοληψίας φαρμάκων....». Τέλος, στο άρθρο 2 του ισχύοντος, κατά τον κρίσιμο χρόνο, Οργανισμού Υπουργείου Δικαιοσύνης (π.δ. 36/2000, Α ́ 29) ορίζεται ότι: «1. Οι υπηρεσιακές μονάδες του Υπουργείου Δικαιοσύνης διαρθρώνονται ως ακολούθως: 1. Γραφείο Υπουργού... 4. Ειδικές Περιφερειακές Υπηρεσίες: Α. Ιατροδικαστικές Υπηρεσίας Β. Καταστήματα Κράτησης. 1. 1. Καταστήματα Κράτησης: 2. Ειδικά Καταστήματα Κράτησης: ... 6. α) Νοσοκομείο Κρατουμένων Κορυδαλλού, β) 
...». 
6. Επειδή, με τις ανωτέρω διατάξεις προβλέπονται, σε αρμονία με το άρθρο 2 παρ. 1 του Συντάγματος, που επιβάλλει τον σεβασμό και την προστασία της αξίας του ανθρώπου, αφενός τα δικαιώματα των κρατουμένων στα σωφρονιστικά καταστήματα, αφετέρου οι υποχρεώσεις των οργάνων των καταστημάτων αυτών. Με τις διατάξεις αυτές, οι οποίες έχουν τεθεί τόσο χάριν του γενικού συμφέροντος, ήτοι της διασφάλισης της τάξης και της ασφάλειας στα σωφρονιστικά καταστήματα, όσο και χάριν της προστασίας των κρατουμένων και, εν γένει, των διαβιούντων ή ευρισκομένων στα εν λόγω καταστήματα (βλ. ΣτΕ 484/2018), τα αρμόδια όργανα επιφορτίζονται με ιδιαίτερα καθήκοντα και υποχρεώσεις, που αποσκοπούν στη διασφάλιση συνθηκών κράτησης συμβατών με τον σεβασμό της ανθρώπινης αξιοπρέπειας, όπως είναι η παροχή προσήκουσας ιατρικής φροντίδας και περίθαλψης. Στο πλαίσιο αυτό, τα σωφρονιστικά καταστήματα πρέπει να εξασφαλίζουν στους κρατούμενους ιατροφαρμακευτική περίθαλψη, επιπέδου ανάλογου με αυτό που απολαμβάνει ο λοιπός πληθυσμός, ενώ, περαιτέρω, οφείλουν να μεριμνούν ώστε οι σχετικές υπηρεσίες να παρέχονται από εξειδικευμένο υγειονομικό προσωπικό (ιατρούς και νοσηλευτές) σε εικοσιτετράωρη βάση. Προς εκπλήρωση του έργου αυτού, το υγειονομικό προσωπικό οφείλει να τηρεί επιμελώς τα προβλεπόμενα από τις διατάξεις ιατρικά βιβλία, καταχωρίζοντας σε αυτά το ιστορικό υγείας κάθε κρατουμένου, τις ιατρικές εξετάσεις που πραγματοποιούνται, καθώς και το όνομα και την ειδικότητα του ιατρού που τις διενήργησε, τη διάγνωση, καθώς και την θεραπευτική και φαρμακευτική αγωγή. Περαιτέρω, όταν, ενόψει των συνθηκών, η παροχή προσήκουσας ιατρικής περίθαλψης δεν είναι δυνατή ούτε σε θεραπευτικό κατάστημα κράτησης, ο κρατούμενος παραπέμπεται είτε στα γενικά νοσοκομεία του άρθρου 19 παρ. 4 του Σωφρονιστικού Κώδικα είτε στο πλησιέστερο δημόσιο θεραπευτήριο. 
7. Επειδή, εξάλλου, στην παράγραφο 2 του άρθρου 6 της Ευρωπαϊκής Σύμβασης Δικαιωμάτων του Ανθρώπου (Ε.Σ.Δ.Α., ν.δ. 53/1974, Α ́ 256), ορίζεται ότι «Παν πρόσωπον κατηγορούμενον επί αδικήματι τεκμαίρεται ότι είναι αθώον μέχρι της νομίμου αποδείξεως της ενοχής του ...». Το Ευρωπαϊκό Δικαστήριο Δικαιωμάτων του Ανθρώπου (Ε.Δ.Δ.Α.), ερμηνεύοντας τη διάταξη αυτή, έχει δεχθεί ότι το πεδίο εφαρμογής της διάταξης δεν περιορίζεται στις ποινικές διαδικασίες που εκκρεμούν κατά συγκεκριμένου προσώπου, αλλά επεκτείνεται και στις δικαστικές αποφάσεις που αφορούν το πρόσωπο αυτό και λαμβάνονται μετά την παύση των διώξεων ή μετά την απαλλαγή του. Προκειμένου να ενεργοποιηθεί το τεκμήριο αθωότητας από την ανωτέρω άποψη, απαιτείται η ποινική διαδικασία να συνδέεται κατ' ουσίαν προς τη δικαστική διαδικασία που έπεται αυτής, ανεξαρτήτως αν αυτή η διαδικασία έχει ποινική φύση ή όχι. Τέτοιος σύνδεσμος υπάρχει μεταξύ της ποινικής διαδικασίας που καταλήγει σε αθώωση ή απαλλαγή του κατηγορουμένου ως προς πράξεις ή παραλείψεις που επέφεραν βλάβη στο θύμα και της δικαστικής διαδικασίας αστικής φύσης που ανοίγεται, όταν το θύμα διεκδικεί αποζημίωση για τη ζημία ή βλάβη που υπέστη εξαιτίας των ανωτέρω πράξεων ή παραλείψεων. Συγκεκριμένα, ο σύνδεσμος αυτός υφίσταται είτε η αστική αξίωση συνδέεται ευθέως με τις πιο πάνω πράξεις ή παραλείψεις [βλ. αποφάσεις του Ε.Δ.Δ.Α. της 11ης.05.2003 Υ. κατά Νορβηγίας (αρ. προσφυγής 56568/00) και Ringvold κατά Νορβηγίας (αρ. προσφυγής 34964/97), της 19ης.04.2011 Erkol κατά Τουρκίας (αρ. προσφυγής 50172/06), της 11ης.02.2014 Vella κατά Μάλτας (αρ. προσφυγής 69122/10)] είτε εμμέσως, ως απότοκο αυτών [βλ. απόφαση του Ε.Δ.Δ.Α. της 3ης.10.2019 Fleischner κατά Γερμανίας (αρ. προσφυγής 61985/12 και Α.Π. 4/2020 Ολ.)] είτε όταν ενάγεται τρίτος, ο οποίος καθίσταται υπόχρεος δυνάμει διάταξης νόμου να καταβάλει αποζημίωση για πράξη ή παράλειψη προσώπου, το οποίο τεκμαίρεται αθώο κατά την έννοια του άρθρου 6 παρ. 2 της Ε.Σ.Δ.Α. [βλ. απόφαση της 12ης.04.2012 Lagardère κατά Γαλλίας (αρ. προσφυγής 18851/07)]. Συνεπώς, η έλλειψη ταυτότητας διαδίκων μεταξύ της προηγηθείσας ποινικής δικαστικής διαδικασίας και της διοικητικής δίκης δεν αποκλείει την εφαρμογή του τεκμηρίου της αθωότητας στη διοικητική δίκη που έπεται της αμετάκλητης αθώωσης του ενδιαφερόμενου (ΣτΕ 1658/2022, 156/2022 7μ.). 
8. Επειδή, υπό το πρίσμα των ανωτέρω, από τη διάταξη της παραγράφου 2 του άρθρου 6 της Ε.Σ.Δ.Α., σε συνδυασμό με τις διατάξεις του άρθρου 105 του Εισ.Ν.Α.Κ., συνάγεται ότι η εφαρμογή του τεκμηρίου της αθωότητας εκτείνεται και στις δίκες που ανοίγονται ενώπιον των διοικητικών δικαστηρίων κατόπιν άσκησης αγωγής αποζημίωσης κατά του Δημοσίου, αν υφίσταται ο απαιτούμενος, κατά τα ανωτέρω, σύνδεσμος μεταξύ της διοικητικής δίκης, που αφορά στην αστική ευθύνη του Δημοσίου από πράξεις ή παραλείψεις οργάνων του, και της ποινικής δίκης, που καταλήγει στην έκδοση «τελικής» απόφασης περί αθώωσης των οργάνων αυτών. Για τη διαπίστωση αν υφίσταται ο σύνδεσμος αυτός λαμβάνεται υπόψη ότι η αθώωση του φυσικού προσώπου – οργάνου του Δημοσίου επηρεάζει άμεσα το τελευταίο, αφού η επιδίωξη των δημόσιων σκοπών του επιτυγχάνεται μέσω των οργάνων του. Παρέπεται ότι στην περίπτωση αυτή το εναγόμενο Δημόσιο μπορεί να επικαλεστεί το τεκμήριο της αθωότητας που απορρέει από την αθώωση του οργάνου του, όσον αφορά στη διάπραξη ποινικών αδικημάτων, που αντιστοιχούν στις αποδιδόμενες από τον ζημιωθέντα πράξεις ή παραλείψεις [πρβλ. την απόφαση της 12ης.04.2012 Lagardère κατά Γαλλίας (αρ. Προσφυγής 18851/07)]. 
9. Επειδή, επιπροσθέτως, κατά την έννοια της παραγράφου 2 του άρθρου 6 της Ε.Σ.Δ.Α., απόφαση δικαστηρίου, η οποία εκδίδεται ύστερα από αθωωτική απόφαση ποινικού δικαστηρίου και αφορά το πρόσωπο που αθωώθηκε, δεν πρέπει να παραβλέπει και να θέτει εν αμφιβόλω την αθώωση του προσώπου αυτού, έστω και αν αυτή εχώρησε λόγω αμφιβολιών. Ζήτημα παραβίασης του τεκμηρίου της αθωότητας εγείρεται αν από την αιτιολογία της απόφασης του δικαστηρίου που επιλαμβάνεται μεταγενεστέρως προκύπτει ότι η αθωωτική απόφαση αγνοήθηκε παντελώς ή αν η κρίση που εξέφερε το πιο πάνω δικαστήριο ισοδυναμεί επί της ουσίας με διαπίστωση της ενοχής του ενδιαφερόμενου, οι όροι, δε, που χρησιμοποιούνται στη δικαστική απόφαση έχουν κρίσιμη σημασία [βλ. αποφάσεις Ε.Δ.Δ.Α. της 27ης.09.2007 Β. Σταυρόπουλος κατά Ελλάδος (αρ. προσφυγής 3552204), της 12ης.07.2013 Allen κατά Ηνωμένου Βασιλείου (αρ. προσφυγής 25424/2009), της 19ης.04.2011 Erkol κατά Τουρκίας (αρ. προσφυγής 50172/2006), της 30ης.04.2015 Καπετάνιος κατά Ελλάδας (αρ. προσφυγών 3453, 42941/2012 και 9028/2013), της 3ης.10.2019 Fleischner κατά Γερμανίας (αρ. προσφυγής 61985/2012), βλ. επίσης την απόφαση του Ε.Δ.Δ.Α. της 27ης.09.2011 Hdarlo κατά Κροατίας (αρ. προσφυγής 23272/2007)]. Συνεπώς, από τη διάταξη της παραγράφου 2 του άρθρου 6 της Ε.Σ.Δ.Α. δεν απορρέει υποχρέωση του επιλαμβανόμενου μετά την έκδοση της αθωωτικής ποινικής απόφασης να καταλήξει στο ίδιο αποδεικτικό πόρισμα με το ποινικό δικαστήριο. Το δικαστήριο αυτό υποχρεούται, ωστόσο, να λάβει σοβαρά υπόψη και να συνεκτιμήσει την προηγηθείσα τελική αθωωτική ποινική απόφαση, κατά τη διαμόρφωση της κρίσης του. Περαιτέρω, αν το δικαστήριο καταλήξει σε κρίση που αποκλίνει από τις ουσιαστικές κρίσεις του ποινικού δικαστή, υποχρεούται να αιτιολογήσει τη διαφορετική κρίση του, κατά τρόπον ώστε να μην καταλείπονται αμφιβολίες ως προς τον σεβασμό του τεκμηρίου της αθωότητας που απορρέει από την τελική έκβαση της ποινικής δίκης (βλ. ΣτΕ 156/2022 7μ., 897/2021, 138/2021, 951/2018 7μ., και Α.Π. 83/2021, 4/2020 Ολ.). Στο πλαίσιο διαμόρφωσης της δικής του κρίσης σχετικά με τη διάπραξη της παράνομης πράξης ή παράλειψης, το ανωτέρω δικαστήριο δεν αποκλείεται να στηριχθεί και σε στοιχεία που δεν είχε λάβει υπόψη του το ποινικό δικαστήριο ή στο διαφορετικό βαθμό απόδειξης των πραγματικών περιστατικών που ισχύει στην ενώπιόν του δίκη σε σχέση με αυτόν που ισχύει στην ποινική δίκη [βλ. ΣτΕ 1648/2024, 156/2022 7μ., 297/2019, 951/2018 7μ., 434, 167-169/2017 7μ., 1992/1996 7μ., 2403/2015, πρβλ. Α.Π. 4/2020 Ολ., βλ. και αποφάσεις Ε.Δ.Δ.Α. της 12ης.07.2013 Allen κατά Ηνωμένου Βασιλείου (αρ. προσφυγής 25424/2009), της 19ης.04.2011 Erkol κατά Τουρκίας (αρ. προσφυγής 50172/2006), της 30ης.04.2015 Καπετάνιος κατά Ελλάδας (αρ. προσφυγών 3453, 42941/2012 και 9028/2013)]. Επομένως, το τεκμήριο της αθωότητας επιβάλλει στο διοικητικό δικαστήριο, όταν αυτό κρίνει επί αγωγής αποζημίωσης, με την οποία εγείρεται αξίωση κατά του Δημοσίου, βάση της οποίας είναι πράξη ή παράλειψη οργάνου του που έχει τα συστατικά του ποινικού αδικήματος, για το οποίο αθωώθηκε το όργανο αυτό, να μην καταλήγει σε κρίσεις και παραδοχές που θέτουν υπό αμφισβήτηση την ορθότητα της αθωωτικής απόφασης, άμεσα ή έμμεσα, ιδίως με την επίκληση ότι η αθωότητα του κατηγορούμενου είναι προϊόν αμφιβολιών και όχι βεβαιότητας του ποινικού δικαστηρίου για την αθωότητά του ή ότι η αιτιολόγηση της ποινικής απόφασης είναι ελλιπής ή ότι δεν εκτιμήθηκαν ορθά τα αποδεικτικά στοιχεία στο πλαίσιο της ποινικής δίκης. Το διοικητικό δικαστήριο υποχρεούται, επίσης, να αποφεύγει χαρακτηρισμούς και κρίσεις, καθώς και χρήση λέξεων και εκφράσεων που ισοδυναμούν με καταλογισμό ποινικής ευθύνης για τα ποινικά αδικήματα, για τα οποία αθωώθηκε το όργανο του εναγόμενου και δεν άπτονται του αντικειμένου της διοικητικής δίκης. Επομένως, ο ανωτέρω κανόνας υπερνομοθετικής ισχύος δεν παραβιάζεται όταν το διοικητικό δικαστήριο καταλήγει, κατόπιν εκτίμησης των ίδιων αποδεικτικών στοιχείων που ελήφθησαν υπόψη από το ποινικό δικαστήριο, σε αποδεικτικό πόρισμα αντίθετο από αυτό που υιοθέτησε η προηγηθείσα αμετάκλητη αθωωτική απόφαση του ποινικού δικαστηρίου ως προς την ίδια συμπεριφορά του οργάνου του Δημοσίου ή του ν.π.δ.δ., εκτός αν κατά την εκφορά της σχετικής κρίσης του το διοικητικό δικαστήριο αμφισβητεί την ορθότητα της ποινικής απόφασης ή διατυπώνει κρίση για την ενοχή του ιατρού ως προς τη διάπραξη του ποινικού αδικήματος για το οποίο αθωώθηκε. Βεβαίως, η συμπλήρωση των αποδείξεων και η εκτίμηση από το διοικητικό δικαστήριο πρόσθετων αποδεικτικών στοιχείων, πέραν αυτών που εκτιμήθηκαν από το ποινικό δικαστήριο, καθιστά το διαφορετικό συμπέρασμα του διοικητικού δικαστηρίου περισσότερο δικαιολογημένο [βλ. ΣτΕ 1658/2022, βλ. και αποφάσεις του Ε.Δ.Δ.Α. της 27ης.09.2007 Σταυρόπουλος κατά Ελλάδας (αρ. προσφυγής 35522/2004), της 25ης.09.2008 Παραπονιάρης κατά Ελλάδας (αρ. προσφυγής 42132/2006), της 19ης.04.2011 Erkol κατά Τουρκίας (αρ. προσφυγής 50172/2006), της 3ης.10.2019 Fleischner κατά Γερμανίας (αρ. προσφυγής. 61985/2012) και Α.Π. 4/2020 Ολ.]. 
10. Επειδή, άλλωστε, η διάταξη της παραγράφου 2 του άρθρου 5 του κυρωθέντος με το άρθρο πρώτο του ν. 2717/1999 (Α ́ 97) Κώδικα Διοικητικής Δικονομίας (Κ.Δ.Δ.), όπως ισχύει μετά την αντικατάστασή της με το άρθρο 17 του ν. 4446/2016 (Α ́ 240), κατά το μέρος της με το οποίο θεσπίζεται δέσμευση των διοικητικών δικαστηρίων από τις αμετάκλητες αθωωτικές αποφάσεις των ποινικών δικαστηρίων και τα αποφαινόμενα να μην απαγγελθεί κατηγορία αμετάκλητα βουλεύματα, αφορά μόνο σε δίκες με αντικείμενο την επιβολή διοικητικών κυρώσεων, λόγω διάπραξης διοικητικών παραβάσεων που πληρούν τα κριτήρια Engel, και όχι κάθε δίκη που αφορά σε καταλογισμό χρηματικού ποσού κατ' εφαρμογή διάταξης νόμου που θεσπίζει τη σχετική υποχρέωση δημόσιου μ δικαίου, αφού στις τελευταίες αυτές δίκες δεν εφαρμόζεται η αρχή ne bis in idem (βλ. ΣτΕ 897/2021 που αφορά σε περίπτωση επιβολής δασμών και φόρων). Τούτο προκύπτει σαφώς από τον επιδιωκόμενο με τη θέσπιση της διάταξης αυτής σκοπό, ο οποίος, κατά την οικεία αιτιολογική έκθεση και τις προπαρασκευαστικές του νόμου εργασίες, συνίσταται στην εναρμόνιση του εθνικού δικονομικού δικαίου με τη νομολογία του Ε.Δ.Δ.Α. ως προς την αρχή ne bis in idem, κατ' εφαρμογή της οποίας η αμετακλήτως περατωθείσα ποινική διαδικασία επιδρά καθοριστικώς στην αντίστοιχη διοικητική διαδικασία και δίκη και το τεκμήριο της αθωότητας, το οποίο δεν συνεπάγεται δέσμευση του διοικητικού δικαστηρίου από προηγούμενη αθωωτική ποινική απόφαση. Προκύπτει, επίσης, και από τη γραμματική διατύπωση της ερμηνευόμενης διάταξης, η οποία αναφέρεται σε «διοικητική παράβαση». Συνεπώς, η ρύθμιση της παραγράφου 2 του άρθρου 5 του Κ.Δ.Δ. περί δέσμευσης των διοικητικών δικαστηρίων από τις «αμετάκλητες αθωωτικές αποφάσεις, καθώς και από τα αμετάκλητα αποφαινόμενα να μην γίνει κατηγορία βουλεύματα» δεν εφαρμόζεται στις δίκες που ανοίγονται με άσκηση αγωγής αποζημίωσης με βάση το άρθρο 105 του Εισ.Ν.Α.Κ. (ΣτΕ 902/2022, σκ. 13, 156/2022 7μ., σκ. 15). 
11. Επειδή, τέλος, στον Κ.Δ.Δ. ορίζεται στο άρθρο 146 ότι: «Η απόδειξη στηρίζεται στα στοιχεία του, κατά το άρθρο 149, διοικητικού φακέλου, καθώς και σε εκείνα που προέκυψαν από την ενώπιον του δικαστηρίου διαδικασία», στην παράγραφο 1 του άρθρου 147 ότι: «Αποδεικτικά μέσα είναι: α) ... β) η πραγματογνωμοσύνη, γ) τα έγγραφα, δ) ..., ε) .... στ) οι μάρτυρες και ζ) τα δικαστικά τεκμήρια», στο άρθρο 148 ότι: «Το δικαστήριο χρησιμοποιεί τα αποδεικτικά μέσα κατά την κρίση του και τα εκτιμά ελευθέρως, αυτοτελώς ή σε συνδυασμό μεταξύ τους, εκτός αν ειδική διάταξη νόμου ορίζει διαφορετικά», στο άρθρο 151 ότι: «Το δικαστήριο, με απόφασή του, μπορεί, αν το κρίνει αναγκαίο, να διατάζει, ύστερα από αίτηση διαδίκου ή και αυτεπαγγέλτως, τη συμπλήρωση των αποδείξεων, με κάθε πρόσφορο κατά την κρίση του αποδεικτικό μέσο», στην παράγραφο 1 του άρθρου 159 ότι: «Το δικαστήριο, αν κρίνει ότι ανακύπτουν ζητήματα για τη διάγνωση των οποίων απαιτούνται ειδικές γνώσεις επιστήμης ή τέχνης, διατάζει πραγματογνωμοσύνη και διορίζει, για τη διεξαγωγή της, έναν ή περισσότερους πραγματογνώμονες. ...», στο άρθρο 162 ότι: «Οι πραγματογνώμονες ορκίζονται ενώπιον του δικαστηρίου που τους διόρισε ή του εισηγητή – δικαστή, ότι θα εκτελέσουν τα «... 1. 2. Οι πραγματογνώμονες μπορούν: α) να λαμβάνουν γνώση των στοιχείων της δικογραφίας β) να ζητούν πληροφορίες από τους διαδίκους.... 3.... 4. Οι διάδικοι μπορούν να υποβάλλουν προς τους πραγματογνώμονες υπομνήματα με τις απόψεις τους για το αντικείμενο της πραγματογνωμοσύνης, καθώς και κάθε άλλο συναφές με αυτό στοιχείο και να παρευρίσκονται κατά την εξέταση ή τη θεώρηση του αντικειμένου της», στην παράγραφο 1 του άρθρου 164 ότι: «Για τη διεξαγωγή και το συμπέρασμα της πραγματογνωμοσύνης, οι πραγματογνώμονες συντάσσουν έκθεση ...» και στο άρθρο 168 ότι: «Γνωμοδοτήσεις προσώπων τα οποία έχουν ειδικές γνώσεις επιστήμης ή τέχνης, για ζητήματα που αφορούν εκκρεμή δίκη, τα οποία δεν αποτέλεσαν αντικείμενο πραγματογνωμοσύνης, λαμβάνονται υπόψη από το δικαστήριο εφόσον ειδική διάταξη νόμου δεν ορίζει διαφορετικά». Περαιτέρω, ο ίδιος Κώδικας προβλέπει, αναφορικά με τα έγγραφα, στο άρθρο 169 ότι: «1. Δημόσια είναι τα έγγραφα τα οποία έχουν συνταχθεί από Δημόσιο όργανο. (...) 3. Θεωρούνται επίσης έγγραφα, κατά τις διακρίσεις των προηγούμενων παραγράφων: α) τα βιβλία των οποίων την τήρηση επιβάλλουν οι κείμενες διατάξεις και...», στο άρθρο 170 ότι: «Τα δημόσια και τα ιδιωτικά έγγραφα, τα οποία προσάγονται στο δικαστήριο, πρέπει να έχουν συνταχθεί κατά τους νόμιμους τύπους σύμφωνα με τις γενικές διατάξεις, ή, αν ο νόμος που διέπει τη σχέση απαιτεί ειδικό τύπο, κατά τον τύπο αυτόν», στο άρθρο 171 ότι: «1. Τα δημόσια έγγραφα που έχουν συνταχθεί από το αρμόδιο όργανο και κατά τους νόμιμους τύπους αποτελούν πλήρη απόδειξη για όσα βεβαιώνεται σε αυτά, είτε ότι ενήργησε ο συντάκτης τους είτε ότι έγιναν ενώπιόν του, ως προς τα οποία είναι δυνατή η ανταπόδειξη μόνο εφόσον τα έγγραφα αυτά προσβληθούν ως πλαστά. 2. (...) 3. Κατά τα λοιπά το περιεχόμενο των δημόσιων εγγράφων, καθώς και όλο το περιεχόμενο των ιδιωτικών, εκτιμάται σύμφωνα με τα οριζόμενα στο άρθρο 148. 4. (...)» και στο άρθρο 173 ότι: «1. Το αντίγραφο του εγγράφου έχει την αποδεικτική δύναμη του πρωτοτύπου, αν η ακρίβειά του βεβαιώνεται από αρμόδιο προς τούτο υπάλληλο. (...)». 
12. Επειδή, από τις διατάξεις αυτές συνάγεται, κατ' αρχάς, ότι εναπόκειται στην ευχέρεια του Δικαστηρίου να διατάξει τη διενέργεια πραγματογνωμοσύνης ή την εν γένει συμπλήρωση των αποδείξεων (ΣτΕ 3736/2012, 1763/2011, 1243/2010, 1818/2009). Περαιτέρω, οι προσκομιζόμενες από τους διαδίκους εξώδικες δηλώσεις, επιστολές ή βεβαιώσεις τρίτων προσώπων, που έχουν ειδικές γνώσεις ή εμπειρία επί ορισμένου αντικειμένου, δεν είναι νόμιμα αποδεικτικά μέσα, γιατί αποτελούν μαρτυρίες ή εκθέσεις πραγματογνωμοσύνης, για τις οποίες δεν τηρήθηκαν οι απαιτούμενες από τον Κ.Δ.Δ. διατυπώσεις για την εγκυρότητά τους. Αποτελούν, όμως, οι επιστολές, δηλώσεις βεβαιώσεις αυτές νόμιμα αποδεικτικά μέσα, αν είναι προγενέστερες της αγωγής ή της προσφυγής και δεν έχουν συνταγεί ενόψει της άσκησης αυτών ή προς απόδειξη της βασιμότητάς τους (βλ. ΣτΕ 784/2024, 81/2023 7μ., 1580/2018). Επιπλέον, από τις διατάξεις στο κεφάλαιο περί μαρτύρων του Κ.Δ.Δ. (άρθρα 179 επ., 185) συνάγεται ότι μαρτυρικές καταθέσεις, που δεν έχουν ληφθεί κατά τη διαδικασία των άρθρων 179 επ. του Κ.Δ.Δ., αλλά στο πλαίσιο ποινικής διαδικασίας, δεν αποτελούν νόμιμα αποδεικτικά μέσα και δεν επιτρέπεται να ληφθούν νομίμως υπόψη από τα διοικητικά δικαστήρια ούτε προς συναγωγή δικαστικών τεκμηρίων (βλ. ΣτΕ 596/2022, 396/2020, 70/2019, 2034/2018, 4348/2015, 1656/2013, 4389/2012, 3616/2011 κ.ά.). Ωστόσο, οι μαρτυρικές καταθέσεις ενώπιον του εκδόντος την ποινική απόφαση δικαστηρίου λαμβάνονται υπόψη από τα διοικητικά δικαστήρια μόνο ως στοιχεία, τα οποία συνδιαμόρφωσαν το σκεπτικό της υποχρεωτικά συνεκτιμητέας απόφασης του ποινικού δικαστηρίου, όχι, δηλαδή, ως αυτοτελή αποδεικτικά μέσα αλλά ως μέρος του περιεχομένου της υποχρεωτικά συνεκτιμητέας αποφάσεως του ποινικού δικαστηρίου (ΣτΕ 396/2020 7μ.). 
13. Επειδή, στην προκείμενη περίπτωση, από τα στοιχεία της δικογραφίας, αλλά και όσα ιστορούν οι ενάγοντες στο δικόγραφο της κρινόμενης αγωγής, προκύπτουν τα εξής: Ο ……….. ……….. του ……….., γεννηθείς το έτος ……….., σύζυγος της πρώτης ενάγουσας, πατέρας του δεύτερου ενάγοντος, αδελφός του τρίτου ενάγοντος και υιός της τέταρτης ενάγουσας, κρατείτο ως υπόδικος στο Κατάστημα Κράτησης Κορυδαλλού Ι, κατόπιν μεταγωγής του από το Κατάστημα Κράτησης Πατρών. Η προσωρινή του κράτηση είχε διαταχθεί δυνάμει του με αριθμό 4/21.01.2014 εντάλματος προσωρινής κράτησης της 28ης Τακτικής Ανακρίτριας Πλημμελειοδικών Αθηνών, ενώ δυνάμει των με αριθμό 1510/2014 και 18/2015 βουλευμάτων του Συμβουλίου Εφετών Αθηνών είχε διαταχθεί η εξακολούθηση της προσωρινής του κράτησης. Στις 14.03.2015 και περί ώρα 16.30-17.00, ο ……….. ……….. μετέβη από το Κατάστημα Κράτησης Κορυδαλλού στα εξωτερικά ιατρεία του Νοσοκομείου Κρατουμένων Κορυδαλλού (το οποίο μετονομάστηκε σε Ειδικό Κέντρο Υγείας Κρατουμένων Κορυδαλλού, δυνάμει του άρθρου 1 παρ. 1 του π.δ. 100/2018, Α ́ 193) και ανέφερε στον εφημερεύοντα ιατρό, ……….. ……….., έντονη αδιαθεσία και, δη, άλγος στο κάτω μέρος της θωρακικής χώρας, το οποίο αισθανόταν τις τελευταίες 10 με 15 ώρες. Ακολούθως, κατά τους ισχυρισμούς των εναγόντων, παρότι ο ως άνω εφημερεύων ιατρός γνώριζε ή όφειλε να γνωρίζει, δεδομένου ότι εντός του ιατρείου των φυλακών Κορυδαλλού υπήρχε ο πλήρης ιατρικός φάκελος του ……….. ……….., ότι ο συγγενής τους είχε ιστορικό καρδιάς, έχοντας υποβληθεί το έτος 2011 σε χειρουργική επέμβαση αγγειοπλαστική δεξιάς στεφανιαίας αρτηρίας με εμφύτευση ενός (1) επικαλυμμένου stent και για το λόγο αυτό υπήρχε η σύσταση να υποβάλλεται σε τακτική καρδιολογική παρακολούθηση και λάμβανε ειδική φαρμακευτική αγωγή, παρέλειψε να τον υποβάλει στις ενδεδειγμένες και αναγκαίες, εν προκειμένω, ιατρικές εξετάσεις (ηλεκτροκαρδιογράφημα και τεστ τροπονίνης), ώστε να διαγνώσει έγκαιρα ότι ο ασθενής έπρεπε άμεσα και έκτακτα να διακομισθεί με το ΕΚΑΒ σε εφημερεύον Νοσοκομείο, αλλά του υπέδειξε να μεταβεί στον πρώτο όροφο του Νοσοκομείου Κρατουμένων Κορυδαλλού, όπου οι συνθήκες ήταν ακατάλληλες. Στη συνέχεια, μία ώρα, περίπου, μετά τη μετάβαση του ……….. ……….. στα εξωτερικά ιατρεία, ο συγγενής των εναγόντων εισήχθη προς νοσηλεία σε κάποιον από τους θαλάμους νοσηλευομένων, οι οποίοι βρίσκονταν στον πρώτο όροφο του Νοσοκομείου. Περί ώρα 19.25, ακούστηκαν φωνές κρατουμένων από τον πρώτο όροφο, οπότε ο σωφρονιστικός υπάλληλος, κ. ……….. ……….., ο οποίος ήταν ο τοποθέτης του συγκεκριμένου ορόφου εκείνη την ημέρα, έχοντας αναλάβει βάρδια στις 19.00, μετέβη άμεσα από το ισόγειο στον πρώτο όροφο και, συγκεκριμένα, στο θάλαμο νοσηλείας του ……….. ……….., αντικρίζοντας τον τελευταίο αναίσθητο. Ακολούθως, με τη βοήθεια κάποιων νοσηλευόμενων, ο ως άνω σωφρονιστικός υπάλληλος μετέφερε σε φορείο το ……….. ……….. στα εξωτερικά ιατρεία του Νοσοκομείου στο ισόγειο, όπου έγινε προσπάθεια από τον εφημερεύοντα ιατρό για καρδιοαναπνευστική αναζωγόνηση (ΚΑΡΠΑ) με χορήγηση και αδρεναλίνης, χωρίς, όμως, ανταπόκριση, με αποτέλεσμα ο Μιχαήλ Μαρτίνος να καταλήξει στις 19.50, όπως διαπιστώθηκε και δια του διενεργηθέντος ηλεκτροκαρδιογραφήματος, το οποίο κατέδειξε ισοηλεκτρική γραμμή, έχοντας υποστεί οξύ έμφραγμα του μυοκαρδίου. Με την BT3970/2018 απόφαση του Β ́ Τριμελούς Πλημμελειοδικείου Πειραιά, ο ως άνω εφημερεύων ιατρός κρίθηκε ένοχος τέλεσης του αδικήματος της ανθρωποκτονίας εξ αμελείας και καταδικάσθηκε σε ποινή φυλάκισης δύο (2) ετών, ωστόσο, έφεση αυτού κατά της ως άνω απόφασης έγινε δεκτή με την 472, 521 και 568/2022 απόφαση του Τριμελούς Εφετείου Πλημμελημάτων Πειραιά, το οποίο έκρινε αθώο τον ως άνω ιατρό. Ήδη, με την κρινόμενη αγωγή, όπως αυτή αναπτύσσεται με το νομίμως κατατεθέν στις 21.02.2024 υπόμνημα, οι ενάγοντες ισχυρίζονται ότι ο ιατρός του εναγομένου, ……….. ……….., ο οποίος ανέλαβε το περιστατικό, δεν επέδειξε την προσήκουσα προσοχή κατά την άσκηση των ιατρικών του καθηκόντων και, ειδικότερα, παρέλειψε να προβεί σε έγκαιρη και ορθή διάγνωση, καθώς ο κίνδυνος ζωής ήταν άμεσος, πλην όμως, αναστρέψιμος εκείνη τη χρονική στιγμή. Συγκεκριμένα, οι ενάγοντες προβάλλουν ότι ο ιατρός του εναγομένου παρέλειψε να προβεί στις αναγκαίες ιατρικές ενέργειες, ήτοι ηλεκτροκαρδιογράφημα και τεστ τροπονίνης, να μεριμνήσει για την επιμελη και συνεχή ιατρική παρακολούθηση του ασθενούς, καθ' όλη τη διάρκεια της νοσηλείας του στο Νοσοκομείο Κρατουμένων Κορυδαλλού, καθώς, επίσης, και να μεριμνήσει για την άμεση διακομιδή του στο πλησιέστερο εφημερεύον Νοσοκομειακό Ίδρυμα, όπως επιμελώς και υπευθύνως είχαν πράξει επανειλημμένως, κατά το παρελθόν, οι συνάδελφοί του στο ιατρείο των φυλακών Πατρών. Εξαιτίας αυτής της παράνομης συμπεριφοράς του εντεταλμένου οργάνου του εναγομένου, οι ενάγοντες ισχυρίζονται ότι υπέστησαν ψυχική οδύνη, αφού απεβίωσε αιφνιδίως ο συγγενής τους, σε ηλικία μόλις 52 χρονών, υπόχρεο, δε, για την αποκατάσταση της ψυχικής οδύνης τους και της περιουσιακής τους ζημίας λόγω εξόδων κηδείας και διατροφής, κατ' άρθρο 928 του Α.Κ., είναι το εναγόμενο Δημόσιο, το οποίο ευθύνεται για την αδικοπρακτική συμπεριφορά των οργάνων του, και, για το λόγο αυτό, ζητούν να αναγνωρισθεί η υποχρέωσή του να καταβάλει σε έκαστο εξ αυτών τα αναφερόμενα στην πρώτη σκέψη ποσά, νομιμοτόκως, από την επίδοση της αγωγής τους. Ως προς, δε, την αθωωτική απόφαση, οι ενάγοντες επισημαίνουν ότι η απόφαση αυτή δεν δεσμεύει το παρόν Δικαστήριο, σύμφωνα με το άρθρο 5 παρ. 2 του Κ.Δ.Δ. 
14. Επειδή, προς απόδειξη των ισχυρισμών τους οι ενάγοντες επικαλούνται και προσκομίζουν, μεταξύ άλλων, τα εξής: α) το υπ' αριθμ. πρωτ. 509/17.03.2015 απόσπασμα ληξιαρχικής πράξης θανάτου του Ληξιαρχείου Ασπροπύργου, στο οποίο αναγράφεται ότι ο ……….. ……….. του ……….. απεβίωσε στο Νοσοκομείο Κρατουμένων Κορυδαλλού στις 14.03.2015 και ώρα 19.50 με αιτία θανάτου: «Πρόσφατο έμφραγμα του μυοκαρδίου σε επέκταση παλαιού, στεφανιαία νόσος», β) την υπ' αριθμ. πρωτ. 726/22.07.2015 ιατροδικαστική έκθεση νεκροψίας-νεκροτομής της Ιατροδικαστικής Υπηρεσίας Πειραιά, στην οποία αναγράφονται τα εξής: «Καρδία αυξημένων διαστάσεων και βάρους 460 γραμμ. άνευ κακώσεων ή παθολογοανατομικών αλλοιώσεων μακροσκοπικώς ορατών. Κατά τις διατομές του μυοκαρδίου ανευρίσκεται λευκάζουσα περιοχή ινώδους συστάσεως (εικόνα παλαιού εμφράγματος) κατά το πρόσθιο – πλάγιο τοίχωμα της αριστεράς κοιλίας της καρδίας καθώς και αιμορραγική διήθηση (εικόνα πρόσφατου εμφράγματος) κατά το πρόσθιο – πλάγιο τοίχωμα σε επέκταση του παλαιού. Στεφανιαία αγγεία. Με μετρίου και κατά θέσεις πολύ μεγάλου βαθμού αθηρωματοσκληρυντικές αλλοιώσεις (στον πρόσθιο κατιόντα κλάδο της αριστεράς στεφανιαίας αρτηρίας», γ) την από 21.01.2014 ιατρική βεβαίωση-γνωμάτευση της Καρδιολογικής Κλινικής του Γενικού Νοσοκομείου Ελευσίνας «ΘΡΙΑΣΙΟ», σύμφωνα με την οποία ο ……….. ………..: «...πάσχει από στεφανιαία νόσο 1 αγγείου και σακχαρώδη διαβήτη υπό αγωγή φαρμακευτική. Νοσηλεύτηκε το 2011 στην κλινική μας λόγω υποξέος εμφράγματος μυοκαρδίου και 2:1 κολποκοιλιακό αποκλεισμό. Υπεβλήθη σε στεφανιογραφία, η οποία ανέδειξε ολική απόφραξη δεξιάς στεφανιαίας αρτηρίας και διάχυτα αθηρωματικό πρόσθιο κατιόντα χωρίς κριτική στένωση. Ακολούθησε αγγειοπλαστική δεξιάς στεφανιαίας αρτηρίας με εμφύτευση 1 επικαλυμμένου stent. Η αγωγή εξόδου του ασθενή περιλάμβανε: Salospir, Plavix, στατίνη, αντιδιαβητικό δισκίο. Σύσταση για τακτική καρδιολογική παρακολούθηση», δ) την από 20.01.2014 ιατρική βεβαίωση του ειδικού παθολόγου του Νοσοκομείου «Ο ΕΥΑΓΓΕΛΙΣΜΟΣ» ……….. ……….., σύμφωνα με την οποία ο ……….. ……….. πάσχει από στεφανιαία νόσο, σακχαρώδη διαβήτη τύπου ΙΙ και υποβάλλεται σε φαρμακευτική αγωγή, ε) αντίγραφο του Δελτίου Υγείας Κρατουμένου του Καταστήματος Κράτησης Πατρών, από το οποίο προκύπτει ο συχνός επανέλεγχος της κατάστασης της υγείας του ……….. ……….. και, ιδίως, ότι στις 26.02.2014 διακομίσθηκε στο Γενικό Νοσοκομείο Πατρών για εργαστηριακό και ακτινολογικό έλεγχο, στις 18.03.2014 διακομίσθηκε εκ νέου στο Πανεπιστημιακό Νοσοκομείο Πατρών για ακτινογραφία καρδιάς και ότι στις 11.04.2014 διακομίσθηκε εκ νέου στο Πανεπιστημιακό Νοσοκομείο Πατρών για καρδιολογική εκτίμηση, στ) αντίγραφο του Δελτίου Παροχής Φαρμάκων του Καταστήματος Κράτησης Πάτρας, ζ) αντίγραφο του βιβλιαρίου ασθενείας του θανόντος, από το οποίο προκύπτει η συνταγογράφηση, μεταξύ άλλων, και των αντιαιμοπεταλικών φαρμάκων «Efient & Salospir» και του αντιδυσλιπιδαιμικού φαρμάκου «Lepur», ήτοι φαρμάκων για την αντιμετώπιση στεφανιαίας νόσου, η) αντίγραφο του από 30.10.2017 εγγράφου της Προϊσταμένης Νοσηλευτικού Τμήματος του Νοσοκομείου Κρατουμένων Κορυδαλλού «Άγιος Παύλος» προς την Προϊσταμένη Διεύθυνσης του Ν.Κ.Κ., στο οποίο αναγράφεται αυτολεξεί: «Σας αναφέρω ότι στον ιατρικό φάκελο του ασθενούς ……….. ……….. δεν υπάρχει αντίγραφο ηλεκτροκαρδιογραφήματος και test τροπονίνης», θ) αντίγραφο της ΒΤ 3970/2018 απόφασης του Β ́ Τριμελούς Πλημμελειοδικείου Πειραιά, με την οποία ο ιατρός του εναγομένου, ……….. ……….., κηρύχθηκε ένοχος για το αδίκημα της ανθρωποκτονίας από αμέλεια, ι) αντίγραφο της 472, 521 και 568/2022 απόφασης του Τριμελούς Εφετείου Πλημμελημάτων Πειραιώς, το οποίο έκρινε αθώο τον προαναφερθέντα ιατρό, με το εξής, ειδικότερα, σκεπτικό: «... Όπως προκύπτει από το βιβλίο πύλης εισόδου εξόδου ασθενών του Ειδικού Κέντρου Υγείας Κρατουμένων Κορυδαλλού, ο ……….. ……….. προσήλθε περπατώντας σ' αυτό από το Κατάστημα Κράτησης Κορυδαλλού, στις 14.03.2015, ημέρα Σάββατο, περί ώρα 16.40, αιτιώμενος άλγος στο κάτω αριστερό μέρος της θωρακικής χώρας από 10-15 ώρες ... ο πόνος που αισθανόταν ήταν ήπιος και με περιοδικότητα. Ακολούθησε κλινική εξέταση του τελευταίου (ακρόαση των πνευμόνων και της καρδιάς από την οποία δεν προέκυψε κάτι ανησυχητικό) και στη συνέχεια καθ' υπόδειξη του κατηγορουμένου, λήψη των ζωτικών σημείων του ασθενούς από το νοσηλευτή ……….. ……….., ο οποίος αφού μέτρησε την αρτηριακή πίεση, τους σφυγμούς και τον κορεσμό του οξυγόνου, έλαβε και ηλεκτροκαρδιογράφημα του ασθενούς, προκειμένου να διαγνωσθεί άμεσα και γρήγορα η κατάσταση της λειτουργίας της καρδιάς του ασθενούς. Από την άμεση ανάγνωση του ηλεκτροκαρδιογραφήματος από τον κατηγορούμενο δεν προέκυψε περίπτωση εν εξελίξει οξέος εμφράγματος του μυοκαρδίου ή υπονοιών περί αυτού στο βιβλίο των εξωτερικών ιατρείων ο κατηγορούμενος αναφέρει ότι από την ανάγνωση του ηλεκτροκαρδιογραφήματος διαγνώσθηκαν «παθολογικές αλλοιώσεις, όπως σκελικός αποκλεισμός Σ - Ν», διάγνωση που σύμφωνα με την κατάθεση του μάρτυρα υπερασπίσεως ιατρού - καρδιολόγου ……….. ……….. δεν περιγράφει οξύ στεφανιαίο σύνδρομο, και ειδικότερα ούτε ανάσπαση για έμφραγμα ούτε κατάσπαση για ισχαιμία. Ακολούθως, προκειμένου να αποκλειστεί περαιτέρω η ύπαρξη οξέος καρδιακού επεισοδίου, ο κατηγορούμενος ζήτησε τη διενέργεια τεστ τροπονίνης στον ασθενή, το οποίο και έκανε ο εφημερεύων νοσηλευτής ……….. ……….. με τη λήψη αίματος από τον θανόντα και διαγνώσθηκε αρνητικό. το ανωτέρω τεστ παρέχει ασφαλή δείκτη για τη διάγνωση ή τον αποκλεισμό του οξέος εμφράγματος του μυοκαρδίου, σε ιδιαίτερα αυξημένα ποσοστά (που κατά τον κατηγορούμενο αγγίζουν ποσοστό 98%), ιδίως όταν γίνεται μετά την παρέλευση έξι (6) ωρών μετά την έναρξη των ενοχλημάτων (πόνου), ... Σημειώνεται επίσης, ότι το εν λόγω τεστ πραγματοποιείται με τη λήψη αίματος του ασθενούς, το οποίο στη συνέχεια τοποθετείται εντός ειδικού κιτ, το οποίο μετά τη χρησιμοποίησή του απορρίπτεται πάντοτε ως μολυσματικό, όπως άλλωστε αποδείχθηκε ότι συνέβη και στην επίδικη περίπτωση. επειδή ... ο θανών παρουσίαζε αυξημένη αρτηριακή πίεση (16ο συστολική με 10ο διαστολική) του χορηγήθηκε ... ένα υπογλώσσιο φάρμακο (μισό δισκίο Pensordil). ... Στη συνέχεια, μετά την ολοκλήρωση της ιατρικής του εξετάσεως περί ώρα 17.30, ο θανών παρέμεινε για κάποιο χρονικό διάστημα στον χώρο των εξωτερικών ιατρείων προκειμένου να μετρηθεί και πάλι η αρτηριακή του πίεση και να βεβαιωθεί η πτώση της από την επίδραση του ανωτέρω φαρμάκου, η οποία ακολούθως κατόπιν νεότερης μετρήσεως πράγματι έπεσε. αφού είχε παρέλθει η 18.00 ώρα, ο θανών εισήχθη στην παθολογική πτέρυγα του πρώτου ορόφου Μετά ταύτα το γεγονός ότι, παρά την εκ μέρους του αντιμετώπιση του ως άνω ασθενούς σύμφωνα με τους γενικά αποδεκτούς και ισχύοντες ιατρικούς κανόνες, δεν διέγνωσε την δυσμενή εξέλιξη της υγείας του τελευταίου, και την εμφάνιση εμφράγματος του μυοκαρδίου (και μάλιστα σε άλλη αρτηρία από αυτήν στην οποία κατά το παρελθόν είχε τοποθετηθεί το στεντ), δεν στοιχειοθετεί αμελή συμπεριφορά του. Επιπλέον, αμελής συμπεριφορά του, αναφορικά με την παρακολούθηση του θανόντος μετά την ως άνω εξέτασή του, δεν μπορεί να θεμελιωθεί ούτε από το γεγονός ότι μεταξύ του χρόνου της μεταβάσεως και εισαγωγής του ……….. ……….. στην παθολογική πτέρυγα του ειδικού κέντρου υγείας, που όπως προεκτέθηκε έγινε σε κάθε περίπτωση μετά την 18.00 και του χρόνου κατά τον οποίο δεν τον επισκέφθηκε διαπιστώθηκε η δυσμενής εξέλιξη της υγείας του, περί ώρα 19.25 ... στον πρώτο όροφο του ειδικού κέντρου υγείας, για να του παράσχει οποιαδήποτε βοήθεια, καθόσον: α) ουδέποτε ειδοποιήθηκε (μέχρι τις 19.25) για οποιαδήποτε δυσμενή εξέλιξη της υγείας του ανωτέρω κρατούμενου, β) ο ίδιος βρισκόταν σε διαρκή απασχόληση με την αντιμετώπιση άλλων επειγόντων περιστατικών κρατουμένων που είχαν προσέλθει προς εξέταση στο πιο πάνω ειδικό κέντρο υγείας και γ) διότι η παρέλευση μιάμισης περίπου ώρας από την προηγηθείσα εξέταση του θανόντος, με τα προεκτεθέντα αποτελέσματα, δεν δικαιολογούσε, ενόψει και των ανωτέρω, την κατά παράκαμψη της συνήθους πρακτικής που ακολουθείτο στο ως άνω ειδικό κέντρο υγείας - σύμφωνα με την οποία οι εξετάσεις από ιατρό γίνονται κατ' αρχήν στο χώρο του ισογείου – επίσκεψή του στην πτέρυγα όπου νοσηλευόταν ο θανών. ... Η πλευρά της υπερασπίσεως της κατηγορίας αμφισβήτησε τη αλλά και τη διενέργεια του τεστ τροπονίνης. λήψη ηλεκτροκαρδιογραφήματος Αποδείχθηκε όμως πέραν κάθε αμφιβολίας ότι και οι δύο ως άνω παρακλινική και διαγνωστική αντίστοιχα εξετάσεις έγιναν στον θανόντα. Ειδικότερα, η διενέργεια του τεστ τροπονίνης αποδείχθηκε από τις σαφείς καταθέσεις των μαρτύρων ……….. ……….., νοσηλευτή που πραγματοποίησε το συγκεκριμένο τεστ στον παθόντα, ……….. ……….., ιατρού – παθολόγου που εργάζεται επίσης στο πιο πάνω ειδικό κέντρο υγείας, ……….. ……….., βοηθού – νοσηλευτή στο ίδιο κέντρο, ... Τα ανωτέρω δε πέραν της σχετικής αναφοράς περί διενεργείας του ανωτέρω τεστ τόσο στο βιβλίο των εξωτερικών ιατρείων όσο και σε αυτό της λογοδοσίας των νοσηλευτών που τηρούνται στο ως άνω ειδικό κέντρο υγείας και συμπληρώνονται αμέσως, μετά την κάθε εξέταση του ασθενούς, το μεν πρώτο από τον εκάστοτε εφημερεύοντα ιατρό, το δε δεύτερο από τον εκάστοτε εφημερεύοντα νοσηλευτή. ... Το εν λόγω ηλεκτροκαρδιογράφημα ... πράγματι δεν βρέθηκε στον ιατρικό φάκελο του θανόντος ... η διενέργεια ηλεκτροκαρδιογραφήματος στον ως άνω θανόντα, αποδεικνύεται εκτός της καταθέσεως του ως άνω μάρτυρα ... από το γεγονός ότι η διενέργεια τούτου καταχωρήθηκε αμέσως μετά την εξέταση του ασθενούς ……….. ……….. α) στο βιβλίο των εξωτερικών ιατρείων από τον ίδιο τον κατηγορούμενο, όπου γίνεται αναφορά όχι μόνο της διενέργειάς του αλλά και των ενδείξεων που διαγνώσθηκαν από αυτόν και συγκεκριμένα «Η-Κ-Γ με παθολογικές αλλοιώσεις, όπως σκελικό αποκλεισμό, Σ-Ν» β) στο βιβλίο λογοδοσίας που συμπληρώνεται από τον εκάστοτε εφημερεύοντα νοσηλευτή και στην προκειμένη περίπτωση από το νοσηλευτή ……….. ……….. όπου υπό την επικεφαλίδα «ΑΠΟΓΕΥΜΑΤΙΝΗ ΛΟΓΟΔΟΣΙΑ 14-3-2015» αναγράφεται ρητά, ότι έγιναν τόσο το ανωτέρω ηλεκτροκαρδιογράφημα όσο και το ως άνω τεστ τροπονίνης που διαγνώσθηκε αρνητικό. Σημειώνεται μάλιστα, ότι λόγω του τρόπου διαμορφώσεως και συμπληρώσεως των ανωτέρω δύο βιβλίων και ιδίως του βιβλίου εξωτερικών ιατρείων, στα οποία καταχωρούνται αμέσως όλα τα περιστατικά ασθενών που προσέρχονται για εξέταση στο ως άνω ειδικό κέντρο υγείας και οι ιατρικές πράξεις που έγιναν για καθένα ασθενή, και σε συνδυασμό με την τηρούμενη ακολουθία των καταχωρούμενων περιστατικών, καθίσταται αδύνατη η εκ των υστέρων συμπλήρωσή τους, ώστε να δημιουργηθούν υπόνοιες περί μεταγενέστερης επιχειρήσεως συγκαλύψεως τυχόν πλημμελειών αναφορικά με την αντιμετώπιση κάποιου ασθενούς, στην προκειμένη δε περίπτωση, μετά την με αριθμό 7 καταχώριση που αναφέρεται στο βιβλίο των εξωτερικών ιατρείων στην προσέλευση του ………... ……….. και τις ιατρικές πράξεις που έγιναν σε αυτόν (μεταξύ των οποίων και η λήψη ηλεκτροκαρδιογραφήματος), ακολουθεί η με αριθμό 8 καταχώριση που αναφέρεται στην επόμενη ασθενή, Ευγενία Παρασκευοπούλου, χωρίς μεταξύ των δύο καταχωρήσεων να υπάρχουν κενά διαστήματα, ώστε να μπορεί να γίνει λόγος για εκ των υστέρων συμπλήρωση της πρώτης εκ των ανωτέρω καταχωρήσεων. ...», ια) αντίγραφο του υπ' αριθμ. 9583/08.04.2015 πιστοποιητικού πλησιεστέρων συγγενών του Τμήματος Αστικής και Δημοτικής Κατάστασης του Δήμου Ασπροπύργου, ιβ) τις υπ' αριθμ. πρωτ. 40791/12.10.2020 και 1027/9/791-β'/25.11.2020 βεβαιώσεις των Καταστημάτων Κράτησης Κορυδαλλού Γ και Πατρών, αντίστοιχα, από τις οποίες προκύπτει ότι οι ενάγοντες είχαν πραγματοποιήσει επισκέψεις προς το θανόντα, κατά τη διάρκεια της προσωρινής του κράτησης και ιγ) την υπ' αριθμ. 959 Γ ́/13.02.2020 έκθεση επίδοσης της κρινόμενης αγωγής στο εναγόμενο της Δικαστικής Επιμελήτριας του Εφετείου Αθηνών, ……….. ………... 
15. Επειδή, αντίθετα, το εναγόμενο Δημόσιο, με την υπ' αριθμ. πρωτ. 4379/11.06.2021 έκθεση απόψεών του και τα νομίμως κατατεθέντα στις 17.06.2021 και 22.06.2021 υπομνήματα, ζητεί την απόρριψη της υπό κρίση αγωγής, ισχυριζόμενο ότι δεν υφίσταται αιτιώδης συνάφεια μεταξύ του θανάτου του συγγενούς των εναγόντων και των ενεργειών των οργάνων του ούτε αποδείχθηκε οποιαδήποτε παράνομη πράξη ή παράλειψη αυτών και, ως εκ τούτου, δεν συντρέχει περίπτωση ευθύνης του εναγομένου προς αποζημίωση των εναγόντων. Συναφώς, το εναγόμενο προσκομίζει, μεταξύ άλλων, τα από 14.03.2015 αντίγραφα αποσπασμάτων του βιβλίου εισόδου εξόδου, του βιβλίου λογοδοσίας νοσηλευτών και του βιβλίου εξωτερικών ιατρείων του Νοσοκομείου Κρατουμένων Κορυδαλλού, από τα οποία προκύπτει ότι ο ……….. ……….. εισήλθε στο ιατρείο, εκτάκτως, την ανωτέρω ημερομηνία στις 16.40 και υποβλήθηκε ηλεκτροκαρδιογράφημα και τεστ τροπονίνης. 
16. Επειδή, με τα δεδομένα αυτά, το Δικαστήριο, με την 900/2025 απόφασή του, αφού έλαβε υπόψη του ότι: α) η προαναφερθείσα απόφαση του Τριμελούς Εφετείου Πλημμελημάτων Πειραιώς, με την οποία αθωώθηκε ο προαναφερθείς ιατρός του εναγομένου, ανεξαρτήτως του αν έχει καταστεί αμετάκλητη, δεν είναι δεσμευτική για το Δικαστήριο τούτο, στο πλαίσιο της διαδικασίας εξέτασης της κρινόμενης αγωγής, βάσει του άρθρου 5 παρ. 2 του Κ.Δ.Δ., παρά μόνο γεννά την υποχρέωση σεβασμού του τεκμηρίου αθωότητας του ιατρού αυτού και επιβάλλει τους περιορισμούς που απορρέουν από αυτό, υποχρεώνοντας το Δικαστήριο να τη συνεκτιμήσει, κατά τη διαμόρφωση της κρίσης του και β) για την ασφαλή διάγνωση της ένδικης διαφοράς, απαιτούνται, λόγω της ιδιαιτερότητας των ζητημάτων που ανακύπτουν, ειδικές γνώσεις της ιατρικής επιστήμης, ειδικότητας καρδιολόγου, και συνεκτίμησε τους εκτιθέμενους στην αγωγή ισχυρισμούς και τους αντίθετους ισχυρισμούς του εναγομένου, τις αντίθετες μεταξύ τους ποινικές αποφάσεις και τις αποδιδόμενες στα όργανα του εναγομένου παράνομες παραλείψεις, έκρινε αναγκαίο να και να διατάξει τη διενέργεια αναβάλει την έκδοση οριστικής απόφασης πραγματογνωμοσύνης. Προς τούτο, διόρισε, ως πραγματογνώμονα, την ιατρό ……….. ……….. του ……….., καρδιολόγο, κάτοικο ……….. (οδός ……….., αριθμ. ...), η οποία υποχρεώθηκε, αφού μελετήσει το ιστορικό της υπόθεσης και λάβει γνώση όλων των στοιχείων της δικογραφίας, συμπεριλαμβανομένων και των ζητηθέντων με την εν λόγω απόφαση, να συντάξει αιτιολογημένη έκθεση, με την οποία να προβεί σε αιτιολογημένη γνώμη για τα εξής ζητήματα: i) Με τα δεδομένα της κλινικής κατάστασης του θανόντος, ήτοι: α) ότι είχε υποβληθεί το έτος 2011 σε χειρουργική επέμβαση αγγειοπλαστική δεξιάς στεφανιαίας αρτηρίας με εμφύτευση ενός (1) επικαλυμμένου stent, β) τα στοιχεία του ιατρικού του φακέλου (σύσταση για τακτική ιατρική παρακολούθηση και φαρμακευτική αγωγή), γ) το γεγονός ότι ανέφερε άλγος στο κάτω μέρος της θωρακικής χώρας, διάρκειας 10-15 ωρών και δ) τα αποτελέσματα του ηλεκτροκαρδιογραφήματος και το αρνητικό τεστ τροπονίνης, ήταν επιβεβλημένη η μεταγωγή του σε εφημερεύον νοσοκομείο με σκοπό τη συνεχή παρακολούθησή του και τη διενέργεια περαιτέρω διαγνωστικών εξετάσεων; ) Υπάρχει πιθανότητα ασθενής που υπεβλήθη σε ηλεκτροκαρδιογράφημα, η διάγνωση του οποίου έδειξε «παθολογικές αλλοιώσεις, όπως σκελικός αποκλεισμός Σ τροπονίνης, το οποίο ήταν αρνητικό, να αποβιώσει 1.30 με 2 ώρες μετά, με αιτία θανάτου «Πρόσφατο έμφραγμα του μυοκαρδίου σε επέκταση παλαιού, στεφανιαία νόσος»; Αλλάζει η απάντηση με δεδομένο ότι ο ασθενής ανέφερε άλγος στο κάτω μέρος της θωρακικής χώρας, διάρκειας 10-15 ωρών; iii) Ήταν επαρκείς οι συνθήκες παρακολούθησης του ασθενούς στη συγκεκριμένη περίπτωση όσο βρισκόταν στο θάλαμο; iv) Ποια είναι η ακολουθία των πράξεων που οφείλει να κάνει ένας γιατρός σε ένα τέτοιο περιστατικό, σύμφωνα με τις επίσημες κατευθηντήριες οδηγίες; και ν) Γενικά, υπήρχαν κάποιες άλλες ενέργειες που θα μπορούσε να κάνει ο γιατρός ώστε να αποφευχθεί ο θάνατος του συγγενούς των εναγόντων; 
17. Επειδή, σε εκτέλεση της ως άνω προδικαστικής απόφασης, η διορισθείσα πραγματογνώμων, αφού ορκίστηκε νομοτύπως (σχ. Π UTT' αριθμ. πρωτ. ΠΡΟ69/27.02.2025 έκθεση ορκοδοσίας πραγματογνώμονα, καθώς και το υπ' αριθμ. πρωτ. ΠΡΟ69/27.02.2025 πρακτικό ανάληψης καθηκόντων πραγματογνώμονα), κατέθεσε στις 24.10.2025 την από 17.10.2025 συνταχθείσα έκθεση πραγματογνωμοσύνης (σχ. η υπ' αριθμ. πρωτ. ΓΠ48000/24.10.2025 πράξη κατάθεσης πραγματογνωμοσύνης της Γραμματείας του παρόντος Δικαστηρίου), στην οποία, αναφορικά με τα ως άνω τεθέντα ερωτήματα, διαλαμβάνονται τα εξής: «Συμπερασματικά: ο θανών έπασχε από στεφανιαία νόσο, με προηγηθέν έμφραγμα, για την οποία ωστόσο δεν είχε ούτε την απαραίτητη φαρμακευτική αγωγή αλλά ούτε και διαγνωστική αντιμετώπιση (εργαστηριακές τιμές υπάρχουν άπαξ, με παθολογικές τιμές, χωρίς αντιμετώπιση το τρίπλεξ καρδιάς είχε αναδείξει πρόβλημα στον πρόσθιο κατιόντα, το οποίο δεν διαγνώστηκε/αντιμετωπίστηκε περαιτέρω). Όλα αυτά προφανώς δεν ήταν σε θέση να τα γνωρίζει ο εφημερεύων ιατρός ώστε να δράσει αναλόγως. Επομένως: 1. Η μεταγωγή του θανόντος δεν ήταν επιβεβλημένη. Ο κος ……….. παρακολουθείτο με κάμερες και ο γιατρός τον κράτησε στο νοσοκομείο και για να τον ξαναδεί και για να ξανακάνει τροπονίνη. 2. Υπάρχει περίπτωση ένας ασθενής να υποστεί ανακοπή/θάνατο παρά τα αρνητικά αποτελέσματα ΗΚΓ και τροπονίνης (όπως αναφέρεται και άνωθεν). Το δε γεγονός της διάρκειας του πόνου για 10- 15 ώρες με αρνητική τροπονίνη σίγουρα απομακρύνει τον ιατρό από τη σκέψη ύπαρξης οξέος εμφράγματος. 3. Το αν οι συνθήκες παρακολούθησης ήταν επαρκείς δεν μπορεί να απαντηθεί. Αυτό εξαρτάται από τον εξοπλισμό που έχουν τα συγκεκριμένα κέντρα, που θεωρητικά λειτουργούν ως νοσοκομεία αλλά στην πραγματικότητα δεν πληρούν πολλές από τις ιδιότητες και τα χαρακτηριστικά ενός κανονικού και ορθώς λειτουργούντος νοσοκομείου. Σίγουρα η παρακολούθηση του θανόντος με monitoring του καρδιακού ρυθμού και της αρτ. Πίεσης/κορεσμού οξυγόνου είναι το lege artis, αυτό ωστόσο εκλείπει και από τα περισσότερα ελληνικά νοσοκομεία είτε λόγω απουσίας υλικών είτε ανθρώπινου δυναμικού. 4. Η ακολουθία περιγράφεται ως άνω, στο απόσπασμα Β, στις Συστάσεις. Ο εφημερεύων ιατρός έκανε, έως την ώρα θανάτου, όλα τα απαραίτητα που περιγράφονται άνωθεν (κλινική εκτίμηση, ΗΚΓ, τροπονίνη, παρακολούθηση για επανεξέταση παρά τα αρχικά αρνητικά αποτελέσματα). 5. Εκ των υστέρων διαφαίνεται ότι η μη μεταφορά στο νοσοκομείο ενδεχομένως να στοιχειοθετεί αμέλεια από την πλευρά του γιατρού. Εκ των δεδομένων ωστόσο η μόνη πιθανά παράλειψη ήταν ότι ο θανών δεν εξετάστηκε από καρδιολόγο, ο οποίος ενδεχομένως να εκτιμούσε την κλινική εικόνα και το σύμπτωμα (πόνο) διαφορετικά από έναν παθολόγο/γενικό ιατρό (αν και δεν είναι δυνατό να γνωρίζουμε α. αν ο θανών θα είχε διαφορετική αντιμετώπιση στα επείγοντα ενός νοσοκομείου, εκτός από παρακολούθηση β. Αν θα είχε διενεργηθεί νωρίτερα στεφανιογραφία, έχοντας αρνητικό αρνητικό ΗΚΓ και τροπονίνη, ώστε να αποφευχθεί η ανακοπή γ. αν ένας καρδιολόγος έκανε ΗΚΓ ξανά μετά από σύντομο χρονικό διάστημα μετά την αρχική εκτίμηση-το πιθανότερο είναι πως όχι, αφού ο θανών δεν ανέφερε στην πορεία συνεχιζόμενο πόνο) και η απουσία ΗΚΓ σε σύντομο χρονικό διάστημα, ώστε να διαπιστωθούν ενδεχόμενες νέες αλλαγές σε αυτό». 
18. Επειδή, οι ενάγοντες, με τα νομίμως κατατεθέντα στις 20.01.2026 υπομνήματά τους, προβάλλουν ότι από το σύντομο ιατρικό ιστορικό, που παρατίθεται στην ως άνω πραγματογνωμοσύνη, προκύπτει ότι ο αποβιώσας δεν αποτελούσε ασθενή χαμηλού ή αμελητέου καρδιολογικού κινδύνου, αφού έπασχε από γνωστή στεφανιαία νόσο και είχε υποβληθεί στο παρελθόν σε επεμβατική καρδιολογική πράξη, παράγοντες που επιβαρύνουν σημαντικά τον καρδιαγγειακό κίνδυνο. Όπως, περαιτέρω, υποστηρίζουν, από το θεωρητικό πλαίσιο και τις σύγχρονες κατευθυντήριες οδηγίες της διεθνούς καρδιολογικής, στις οποίες στηρίζεται η εν λόγω πραγματογνωμοσύνη, συνάγεται ότι η αξιολόγηση ασθενούς, με βεβαρημένο καρδιολογικό ιστορικό και ύποπτη κλινική εικόνα οξέος στεφανιαίου συνδρόμου, δεν δύναται να εξαντλείται σε μία μεμονωμένη εξέταση, αλλά οφείλει να λαμβάνει υπόψη τη δυναμική φύση του συνδρόμου και την ανάγκη αυξημένης επαγρύπνησης, απαιτώντας συνδυαστική εκτίμηση του ιστορικού, των συμπτωμάτων και των ηλεκτροκαρδιογραφικών ευρημάτων, καθώς και επανεκτίμηση στο χρόνο. Με τα δεδομένα αυτά, σύμφωνα με όσα προβάλλουν οι ενάγοντες, η απουσία άμεσα διαγνωστικών ευρημάτων σε συγκεκριμένη χρονική στιγμή δεν δύναται να εκληφθεί ως αποκλεισμός οξέος στεφανιαίου συνδρόμου. Επιπροσθέτως, αναφορικά με τα συμπεράσματα της πραγματογνωμοσύνης, οι ενάγοντες υποστηρίζουν ότι η διαπιστωμένη ανάγκη επανεξέτασης του θανόντος ισοδυναμούσε, εκ των πραγμάτων, με την ανάγκη αυξημένης ιατρικής εγρήγορσης και ουσιαστικής παρακολούθησής του, η οποία δεν εξαντλείται στην απλή παραμονή του ασθενούς εντός του νοσοκομείου ούτε στην παρακολούθηση μέσω καμερών, η οποία, προφανώς, δεν συνιστά ιατρική παρακολούθηση. Τέλος, με τα ως άνω υπομνήματα των εναγόντων, προβάλλεται ότι η αναφορά της πραγματογνώμονα σχετικά με το ότι ο εφημερεύων ιατρός έκανε όλα τα απαραίτητα δεν αναιρεί τις διαπιστώσεις της ίδιας της πραγματογνωμοσύνης περί ανεπάρκειας της παρακολούθησης, απουσίας monitoring και περί μη διενέργειας εξέτασης από καρδιολόγο, καθώς και επαναληπτικού ηλεκτροκαρδιογραφήματος σε σύντομο χρονικό διάστημα. 
19. Επειδή, με τα δεδομένα αυτά και σύμφωνα με τις διατάξεις που παρατίθενται στη μείζονα σκέψη της παρούσας και την ερμηνεία τους, το Δικαστήριο λαμβάνει, κατ' αρχάς, υπόψη ότι ο αποβιώσας, ……….. ……….., έπασχε από στεφανιαία νόσο, έχοντας υποβληθεί στο παρελθόν σε αγγειοπλαστική της δεξιάς στεφανιαίας αρτηρίας, με εμφύτευση stent, γεγονός που προσέδιδε στην περίπτωσή του, ως ασθενή, χαρακτηριστικά αυξημένου κινδύνου, δεδομένων των καρδιολογικής φύσης συμπτωμάτων που παρουσίαζε τις τελευταίες 10-15 ώρες πριν τη μετάβασή του στο, τότε, Νοσοκομείο Κρατουμένων Κορυδαλλού. Ο ιατρός, ……….. ……….., που εφημέρευε στις 14.03.2015 στο Νοσοκομείο Κρατουμένων Κορυδαλλού, προέβη, αρχικά, σε όλες τις ενδεδειγμένες ιατρικές ενέργειες, παρά τα όσα αβασίμως περί του αντιθέτου προβάλλονται με την κρινόμενη αγωγή, για την περίθαλψη του αποβιώσαντος, όπως προκύπτει από τα οικεία αποσπάσματα του βιβλίου λογοδοσίας νοσηλευτών και του βιβλίου εξωτερικών ιατρείων του Νοσοκομείου Κρατουμένων Κορυδαλλού, τα οποία, ως δημόσια έγγραφα που έχουν συνταχθεί νομοτύπως από τα αρμόδια όργανα, αποτελούν πλήρη απόδειξη για όσα βεβαιώνονται σε αυτά ότι ενήργησαν οι συντάκτες τους ή έγιναν ενώπιόν τους, δεδομένου ότι δεν προσβάλλονται ως πλαστά, βάσει ειδικής προς τούτο πληρεξουσιότητας. Ειδικότερα, αφού ο ως άνω ιατρός έλαβε γνώση του ιστορικού του ……….. ……….. και προέβη σε λεπτομερή κλινική εκτίμησή του, υπέβαλε, εν συνεχεία, τον ίδιο, με τη συνδρομή του εφημερεύοντος νοσηλευτικού προσωπικού, σε ηλεκτροκαρδιογράφημα, από τη διενέργεια του οποίου δεν προέκυψε περίπτωση εκδήλωσης οξέος στεφανιαίου συνδρόμου, καθώς επίσης και σε τεστ τροπονίνης, το αποτέλεσμα του οποίου ήταν εξίσου αρνητικό. Παρά, ωστόσο, το αρνητικό αποτέλεσμα των εξετάσεων, στις οποίες υπεβλήθη ο αποβιώσας, το βεβαρημένο ιατρικό ιστορικό του καθιστούσε αναγκαία την ενδελεχή ιατρική παρακολούθησή του τις επόμενες ώρες, μέσω του συνεχούς ελέγχου των ζωτικών του σημείων (καρδιακός ρυθμός, αρτηριακή πίεση, κορεσμός οξυγόνου, σφυγμοί) και της συστηματικής κλινικής αξιολόγησής του, έτσι ώστε να αποκλειστεί κάθε ενδεχόμενο δυσμενούς εξέλιξης της υγείας του. Εξίσου, δε, ιατρικά ενδεδειγμένη, για τον ίδιο λόγο, ήταν η υποβολή του ……….. ……….σε καρδιακό επανέλεγχο, εντός συντόμου χρονικού διαστήματος από τη διενέργεια του αρχικού ηλεκτροκαρδιογραφήματος, προκειμένου να διαπιστωθούν ενδεχόμενες αλλαγές σε αυτό και να επανεκτιμηθεί η κατάσταση της καρδιακής του λειτουργίας. Και ναι μεν ο ως άνω εφημερεύων ιατρός διέγνωσε την ανάγκη συνεχούς παρακολούθησης του ……….………., υπό το πρίσμα του ιστορικού του, διατάσσοντας την εισαγωγή του σε θάλαμο του Νοσοκομείου Κρατουμένων Κορυδαλλού, προκειμένου να νοσηλευτεί την ίδια μέρα, κατά τη λήψη της απόφασής του αυτής, όμως, δεν συνεκτίμησε το γεγονός ότι οι συνθήκες παρακολούθησης του αποβιώσαντος στο θάλαμο θα ήταν ανεπαρκείς, μη επιτρέπουσες την άμεση εποπτεία της πορείας της υγείας του. Πιο συγκεκριμένα, από κανένα στοιχείο της δικογραφίας δεν προκύπτει ότι στους θαλάμους νοσηλείας του Νοσοκομείου υπήρχε ο αναγκαίος μηχανολογικός εξοπλισμός (monitor), που θα καθιστούσε εφικτή την αδιάλειπτη καταγραφή του καρδιακού ρυθμού και των ζωτικών σημείων του θανόντος. Ελλείψει, δε, του απαραίτητου αυτού εξοπλισμού για τις ανάγκες ουσιαστικής, από ιατρική άποψη, παρακολούθησης του αποβιώσαντος, ήτοι παρακολούθησης μη εξαντλούμενης στην οπτική επαφή με αυτόν μέσω καμερών, ο εφημερεύων ιατρός θα στερείτο της αντικειμενικής δυνατότητας να έχει άμεση εικόνα των TOU θανόντος και να συντελούμενων μεταβολών στην καρδιακή λειτουργία προτεραιοποιήσει την επανεξέτασή του, δεδομένης, παράλληλα, της υποχρέωσης του ιατρού να περιθάλπει, κατά τη διάρκεια της εφημερίας του, τους λοιπούς ασθενείς, που, ευλόγως, αναμενόταν να προσέλθουν στα εξωτερικά ιατρεία του Νοσοκομείου. Εκ των ανωτέρω, παρέπεται ότι ο εφημερεύων ιατρός όφειλε, σύμφωνα με τους κανόνες της ιατρικής επιστήμης, να είχε διατάξει τη διακομιδή του θανόντος σε εφημερεύον νοσοκομείο, προκειμένου να εξασφαλισθεί η παρακολούθησή του υπό τις ιατρικά ενδεδειγμένες συνθήκες, οι οποίες θα επέτρεπαν στο ιατρικό και νοσηλευτικό προσωπικό του εφημερεύοντος νοσοκομείου να ελέγχει την εξέλιξη της καρδιακής λειτουργίας του αποβιώσαντος και, συνακόλουθα, να επέμβει, ανά πάσα στιγμή, με τα κατάλληλα μέσα για την αποτροπή του θανάτου του. Με τη διακομιδή του αποβιώσαντος σε εφημερεύον νοσοκομείο, άλλωστε, θα είχε εξασφαλισθεί και η εξέτασή του από καρδιολόγο, ο οποίος θα ήταν σε θέση, ως εκ της ειδικότητάς του, να προβεί στη βέλτιστη δυνατή αξιολόγηση της κλινικής εικόνας του θανόντος, κατόπιν συνδυαστικής εκτίμησης των συμπτωμάτων και του ιστορικού του, αλλά και μέσω της διενέργειας των ενδεδειγμένων εξετάσεων, τροπονίνης) ή πρόσθετων επαναληπτικών (ηλεκτροκαρδιογράφημα, (στεφανιογραφία), ικανών να αναδείξουν την εξέλιξη της κατάστασης υγείας του θανόντος και, συνακόλουθα, να οδηγήσουν σε έγκαιρη ιατρική επέμβαση προς αποτροπή της καρδιακής ανακοπής και διάσωση της ζωής του ……….……….. Κατόπιν τούτων, το Δικαστήριο κρίνει ότι στοιχειοθετείται η αποδιδόμενη, με την υπό κρίση αγωγή, παρανομία του ανωτέρω οργάνου του εναγομένου, συνιστάμενη στην παράλειψη διακομιδής του Μιχαήλ Μαρτίνου σε εφημερεύον Νοσοκομείο, με βάση τα αναλυτικώς ως άνω εκτιθέμενα και, συνεπώς, θεμελιώνεται, κατ' αρχάς, ευθύνη του εναγομένου προς αποζημίωση των εναγόντων, κατά την έννοια του άρθρου 105 του Εισ.Ν.Α.Κ. 20. Επειδή, όσον αφορά στο αίτημα της πρώτης και του δεύτερου από τους ενάγοντες για επιδίκαση αποζημίωσης, κατ' εφαρμογή του άρθρου 928 εδάφιο β ́ του Αστικού Κώδικα, το Δικαστήριο λαμβάνει υπόψη ότι ο Μιχαήλ Μαρτίνος, κατά το χρόνο επέλευσης του θανάτου του, ήταν προσωρινά κρατούμενος, ως υπόδικος στο Κατάστημα Κράτησης Κορυδαλλού Ι, κατόπιν μεταγωγής του από το Κατάστημα Κράτησης Πατρών, τελώντας σε καθεστώς προσωρινής κράτησης από τις 21.01.2014 και, σίγουρα, μέχρι τις 18.07.2015 (βλ. απόσπασμα του με αριθμό 18/2015 βουλεύματος του Συμβουλίου Εφετών Αθηνών περί παράτασης κράτησης του θανόντος). Οι, δε, αποδιδόμενες σε βάρος του κατηγορίες αφορούσαν στις κακουργηματικού χαρακτήρα πράξεις (βλ. αναλυτικά το υπ' αριθμ. 4/21.01.2014 ένταλμα προσωρινής κράτησης της 28ης Τακτικής Ανακρίτριας Πλημμελειοδικών Αθηνών) της συγκρότησης και ένταξης σε εγκληματική οργάνωση και της παράνομης διακίνησης ναρκωτικών ουσιών, από κοινού και κατά συρροή, στο πλαίσιο εγκληματικής οργάνωσης, κατ' επάγγελμα ενεργώντας, με το προσδοκώμενο όφελός του να υπερβαίνει το ποσό των 75.000 ευρώ (άρθρα 1, 5, 12, 14, 16, 17, 26 παρ. 1α, 27 παρ. 1, 45, 51, 52, 57, 94 παρ. 1, 187 παρ. 1 ΠΚ, άρθρα 20 παρ. 1-3, 22 παρ. 1, 2β, 23 παρ. 2α ν. 4139/2013 σε συνδ. με άρθρο 1 παρ. 1, 2 Πιν. Α αριθμ. 6, ν. 3459/2006). Με δεδομένο, επομένως, ότι ο θανών τελούσε σε καθεστώς στέρησης της προσωπικής του ελευθερίας, κατά το χρόνο εκδήλωσης της ένδικης παρανομίας, αδυνατούσε, εκ των πραγμάτων, να ασκήσει την οποιαδήποτε επαγγελματική δραστηριότητα, και, κατ' επέκταση, να διατρέφει, μέσω αυτής της δραστηριότητας, τη σύζυγο και το ανήλικο, τότε, τέκνο του. Λαμβάνοντας, δε, περαιτέρω υπόψη τον αβέβαιο χαρακτήρα της έκβασης της επικείμενης ποινικής δίκης, αναφορικά με τις κακουργηματικού χαρακτήρα κατηγορίες σε βάρος του θανόντος, συνεπεία των οποίων επαπειλείτο η κάθειρξή του, το Δικαστήριο κρίνει ότι ο χρόνος αποφυλάκισης του θανόντος παρίστατο άδηλος και υποθετικός, εξαρτώμενος από μελλοντικούς και αβέβαιους παράγοντες. Ως εκ τούτου, δεν μπορεί να πιθανολογηθεί, κατά τη συνήθη πορεία των πραγμάτων, ότι ο αποβιώσας θα είχε την αντικειμενική δυνατότητα να διατρέφει τη σύζυγο και το τέκνο του, καθ' όλο το χρονικό διάστημα από το θάνατό του μέχρι την άσκηση της αγωγής, αλλά και κατά το μεταγενέστερο της αγωγής χρονικό διάστημα, απορριπτομένου, συνεπώς, του σχετικού κονδυλίου της αγωγής. Εξίσου, δε, απορριπτέα είναι η αγωγική αξίωση της πρώτης ενάγουσας περί καταβολής σε αυτή των εξόδων κηδείας του θανόντος, καθόσον δεν προσκομίζεται οποιοδήποτε σχετικό αποδεικτικό στοιχείο προς θεμελίωσή της. 
21. Επειδή, περαιτέρω, το Δικαστήριο, λαμβάνοντας υπ' όψη: α) τις συνθήκες, υπό τις οποίες επήλθε ο θάνατος του ………. ………., κατά τη νοσηλεία του στο Νοσοκομείο Κρατουμένων Κορυδαλλού, β) τη φύση και τη βαρύτητα της διαπιστωθείσας παρανομίας του προαναφερόμενου οργάνου του εναγομένου, γ) την ηλικία του αποβιώσαντος (52 ετών), κατά το χρόνο θανάτου του, δ) το στενό συγγενικό δεσμό των εναγόντων με τον αποβιώσαντα και την ηλικία αυτών, κατά το χρόνο θανάτου του (48 ετών η πρώτη ενάγουσα, σύζυγος του θανόντος, 17 ετών ο δεύτερος ενάγων, τέκνο του θανόντος, 55 ετών ο τρίτος ενάγων, αδελφός του θανόντος, και 74 ετών η τέταρτη ενάγουσα, μητέρα του θανόντος) και ε) τη βαθύτατη θλίψη και τον έντονο ψυχικό πόνο, που βίωσαν οι ενάγοντες, σύμφωνα και με τα διδάγματα της κοινής πείρας, αλλά και τους κανόνες της λογικής, εξαιτίας του θανάτου του οικείου τους, με τον οποίο συνδέονταν με στενούς δεσμούς αγάπης και στοργής, διατηρώντας, μάλιστα, συχνή επικοινωνία μαζί του καθ' όλη τη διάρκεια της προσωρινής του κράτησης (σχ. οι υπ' αριθμ. πρωτ. 40791/12.10.2020 και 1027/9/791-β ́/25.11.2020 βεβαιώσεις των Καταστημάτων Κράτησης Κορυδαλλού 1 και Πατρών, αντίστοιχα, αναφορικά με τα επισκεπτήρια που πραγματοποίησαν οι ενάγοντες προς τον αποβιώσαντα), κρίνει ότι οι ενάγοντες υπέστησαν ψυχική οδύνη, για την αποκατάσταση της οποίας δικαιούνται να λάβουν ως εύλογη χρηματική ικανοποίηση, σύμφωνα με το άρθρο 932 του Α.Κ., η πρώτη ενάγουσα το ποσό των 55.000,00 ευρώ, ο δεύτερος και η τέταρτη από τους ενάγοντες το ποσό των 65.000,00 ευρώ και ο τρίτος ενάγων το ποσό των 40.000,00 ευρώ, κατά μερική αποδοχή του αγωγικού αιτήματός τους. Κατά τα λοιπά, το αίτημα περί κήρυξης της παρούσας απόφασης προσωρινά εκτελεστής πρέπει να απορριφθεί ως νόμω αβάσιμο, διότι, όπως συνάγεται από τον συνδυασμό των άρθρων 80 παρ. 3 και 199 παρ. 1 του Κ.Δ.Δ., προσωρινά εκτελεστές μπορούν να κηρυχθούν μόνο αποφάσεις που δημοσιεύονται επί καταψηφιστικής αγωγής και όχι και επί αναγνωριστικής αγωγής, όπως είναι η κρινόμενη, μετά τη νόμιμη μετατροπή του αιτήματός της. 
22. Επειδή, τέλος, αναφορικά με το ύψος της αμοιβής της πραγματογνώμονα, το Δικαστήριο, λαμβάνοντας υπόψη το είδος και την έκταση της διεξαχθείσας πραγματογνωμοσύνης, σε συνδυασμό με τις απαιτούμενες προς τούτο ειδικές γνώσεις, κρίνει ότι η εν λόγω αμοιβή πρέπει να ορισθεί στο ύψος των 600,00 ευρώ. Η αμοιβή, δε, αυτή, σύμφωνα με τα οριζόμενα στη διάταξη του άρθρου 275 παρ. 1 του Κ.Δ.Δ., αναλόγως εφαρμοζόμενη, εν προκειμένω, δυνάμει του άρθρου 165 παρ. 1 του ίδιου Κώδικα, πρέπει να καταλογισθεί σε βάρος των διαδίκων κατ' ισομοιρία. 
23. Επειδή, κατ' ακολουθία, η αγωγή πρέπει να γίνει εν μέρει δεκτή και να αναγνωρισθεί η υποχρέωση του εναγομένου να καταβάλει στην πρώτη ενάγουσα το ποσό των 55.000,00 ευρώ, σε καθένα από τους δεύτερο και τέταρτη από τους ενάγοντες το ποσό των 65.000,00 ευρώ και στον τρίτο ενάγοντα το ποσό των 40.000,00 ευρώ, νομιμοτόκως, από την επίδοση της αγωγής έως την πλήρη εξόφληση. Ενόψει, δε, της μερικής νίκης και της μερικής ήττας των διαδίκων, τα δικαστικά έξοδα πρέπει να συμψηφισθούν μεταξύ τους (άρθρο 275 παρ. 1 εδ. γ' του Κ.Δ.Δ.). 

ΔΙΑ ΤΑΥΤΑ

Δέχεται εν μέρει την αγωγή. 

Αναγνωρίζει την υποχρέωση του εναγομένου να καταβάλει στην πρώτη ενάγουσα (………… …………) το ποσό των 55.000,00 ευρώ, στον δεύτερο ενάγοντα (………… …………) το ποσό των 65.000,00 ευρώ, στον τρίτο ενάγοντα (………… …………) το ποσό των 40.000,00 και στην τέταρτη ενάγουσα (………… …………) το ποσό των 65.000,00 ευρώ, νομιμοτόκως από την επίδοση της αγωγής (13.02.2020) έως την πλήρη εξόφληση. 
Καθορίζει την αμοιβή της πραγματογνώμονα ιατρού, ………… …………, στο ποσό των 600,00 ευρώ. 
Υποχρεώνει τους ενάγοντες και το εναγόμενο να καταβάλουν κατ' ισομοιρία στην πραγματογνώμονα το ως άνω ποσό. 
Συμψηφίζει τα δικαστικά έξοδα μεταξύ των διαδίκων. 
Η διάσκεψη του Δικαστηρίου έγινε στην Αθήνα στις 23 Απριλίου και η απόφαση δημοσιεύθηκε στο ακροατήριο του Δικαστηρίου τούτου, κατά την έκτακτη δημόσια συνεδρίαση, στις 15 Μαΐου 2026. 
Η ΠΡΟΕΔΡΟΣ                                                                                     Ο ΕΙΣΗΓΗΤΗΣ 
                                                                  Η ΓΡΑΜΜΑΤΕΑΣ 
